url: =LESSON 7 Nov. 9 – 15 Mawhmai-sak Eite Pasian ~ MUC\nLESSON 7 Nov. 9 – 15 Mawhmai-sak Eite Pasian\nAdmin 2:00:00 PM 4Q2019, Articles, Sabbath School Lesson\nLESSON 7 Nov. 9 – 15\nMawhmai-sak Eite Pasian\nTu Kaal Sung Sim Ding: Neh. 9: 1- 38; Dan. 9: 4 -19; Kol. 1: 16, 17; Rom. 5: 6-8.\nKAMNGAH: “A khialhna a im mite a dau pai lo ding a, a mawhna pulaakin a kikheel mite in hehpihna ngah ding uh hi.” Paunak 28: 13.\nBuk Pawi (Sukkot) khit ciangin makaite in mipi kaikhawm kik uh hi. Pawi bawl sawt nai lo, a sep ding khat uh mansiang nai lo ahih manun, tu-in Topa mai zuanin a mawhnate uh pulaakin mawhmai-na ngen uh hi. Makaite in mipite tungah a mawhnate uh hangin ‘dah nawn kei un. Kap nawn kei un,” ci-in a pulaak uh sawt nai lo hi. Ahi zongin mawhna hangin dahna, mawh thuumnate thupi lo cihna hi lo hi. Ahi zongin tu-in pawi bawl khin, lungsim takpi tawh mawh thuum ding hun hi, ci-in pulaak uh hi.\nHih munah pawi bawlin lungdam khitteh mawhthuumna nei ding, ahih keileh mawhthuumna nei-in lungdamkohna nei ding ci-in a hong hilhna hi lo hi. Mawhthuumna khitteh lungdamkohna pen kilawm zaw, i zat zawk hi mah taleh khat veivei ciangin Pasian mai-ah lungdamkoh masak ding a kilawm zawk hun om hi. Bang bang hi taleh a tawpkhakna-ah Rom. 2:4 gen bangin, Pasian’ hoihna in mawhna hong kisiksak hi. Topa hoihna in Amah phat lo-in, lungdam lo-in hong omsak lo hi. Pasian in i mawhnate hong maisak ding, hong silsiang ding leh hong bawl thak ding kisam ihihlam kiphawk theih ding kisam hi.\nAnngawl A Biakpiakna\nNeh. 9: 1-3 sim in. Bang hangin Israel mipi in gamdang mite tawh omkhawm lo-in kituam khen uh hiam?\nNehemiah in mihonpi lungdam kipak ding thupi khatin ngaihsun hi mah taleh tu-in anngawl dingin mipi kaikhawm hi. Mi honpi in amau le amau kisiansuah tawm ding uh a, Pasian va zuanin, a lutung uhah vut kibuakin, puan hampi (ippi) silh ding uh hi. Gamdang mite in Israel mihonpite mawhna sungah kihel lo uh ahih manun amaute in Israel mite kiang pan tuam om uh hi. Israel mite in a mawhna uh kiphawk ahih manun mawhmai-sakna a kisaplam uh kiphawk uh hi. Amaute mawhna hangin gamdangah saltangin a omna thu phawk uh hi.\nIsrael mihonpi in a mawhnate uh theihtel ahih manun mihonpi-in thungen (corporate prayers), mawhthuumna nei uh hi. A pu, a pate uh siatna hangin Israelte in a minam bupun saltangin a ciah kik mi tawmno khat bek a omna uh hehin a pu a pate uh ngawh thei uh hi. Ahih kei leh a makaite uh deihtel khialhna leh amaute siatna ngawh thei uh hi. Ahi zongin tua bangin hehna thangpaihna tawh kidim lo-in mawhmai-na ngah dingin Pasian kiang zuanin mawhsuut uh hi.\nNeh.9:3 in mipi in Thukham Laibu nai 3 sung sim uh a, tua khitteh nai 3 sung mawhsuutna leh biakpiakna nei uh hi. Hih in a thum vei-na Torah (Pasian Thukham) a simna uh hi. Torah simna-ah mawhsuutna in a bulpi khat hi; Pasian kiang pan hong pai thuman thutak siksanin mawhsuutna hi. Lai Siangtho i simna tungtawnin Pasian in eite tawh hong kinai a, Kha Siangtho in hong hopihin thuman hong hilh hi. Pasian Kammal in i ngaihsutna hong bawlpha-in, thuman theihtelna hong guanin, siatna pan hong domto-in a sangna munah hong koihto hi. Israel mite in a mawhna uh kisikin, thuumin tau uh hi. Bang hang hiam cihleh Pasian mai-ah hun siangtho zangin ki-apna in Ama hoihna, siantho-na hong musakin, vangliatna tawh kidimin na khempeuh a Piangsak Pa in mihing in mawhna tawh kidim hi mah taleh eite tawh hong omkhawm hi, cih hong telsak hi.\nTua ahih manin i nuntakna-ah Pasian kihel lo hileh i pu i pate tawh kilamdanna bang mah nei lo ding i hi hi. I sungah Pasian a hong om tak ciangin Ama deih bangin a nungta thei ding i hi hi.\nDan. 9: 4- 19 sim in. Bangci bangin Daniel ii thunget in tuhun adingin man nei hiam? Koi bangin Pawlpi in hi taleh mimal adingin zangkim thei ding i hiam?\nAmaute Thunget Kipatna\nLai Siangtho a sim uh tungtawnin thunget hun tampi a zatna uh panin Pasian hoihna leh Israel mite cihtak lohna kilamdanna kimu thei hi. Neh. 9 sung mipi dawnkikna in thungetna sangin thugenna tawh kibang zaw hi. Tua bang kammalte Lai Siangtho mundangah zong kimu thei hi.\nNeh. 9: 4-8 sim in. Amaute thunget kipatna-ah bang thute kimu thei hiam? Bang hang hiam?\nA kipatna-ah mihonpi in Pasian phatna nei uh hi; a diakdiakin a min siangtho phat uh hi. Hebrew ngei-na-ah min pen mi khat kisapna bek hi lo-in ama nunzia, a gamtat pulaak hi. Tua ahih manin Pasian’ min a phat uhteh Pasian nunzia, a zia le tong phat uh hi-in, phattaakcing, biaktakcing ahihna kimu hi. Tua min in na khempeuh a Piangsak Pa pulaak hi. Thunget kipatna-ah Pasian in Piangsak Pa hi-in biak ding hi; na khempeuh a Kemcing Pa hi, cih pulaak hi (Neh. 9:6; Kol. 1: 16, 17). Hebrew kammalin kemcing cih kammal in “nungta-sak’ cihna hi.\nAbraham in kicinna nei lo hi taleh ama lungsim leh a cihtakna hangin, na khempeuh a Piangsak Pa in amah teel hi. Abraham in Pasian a uplahna mun tampi-ah kimu hi. Ahi zongin Pasian in a tapa pia dingin a nget ciangin Abraham in nial ngam lo hi (Pian. 22). Abraham in Topa tung cihtak ding kisin hi. Zankhat thu in a piang thei hi lo-in, Pasian tawh nisim a kizopna tungtawnin cihtakna tawh a nungta mi ahi hi. Hebrew mite ngaihsutna-ah ‘lungtang’ in ngaihsutna bulpi hi. Abraham in a lungsim ngaihsutna, a gamtatna khempeuhah citak hi, ci-in Pasian in ciamteh hi.\nAmaute thunget kipatna-ah (Neh. 9) Pasian pen ( 1) Piangsak Pa (2). A Kemcing Pa (3). Ciampel lo Pasian ci-in pulaak uh hi. Amaute in Pasian nunzia, Pasian ahihna genkhia uh hi. Pasian in a thuman citak eite hong piangsak Pasian, hong kemcing Pasian, a kamciam a tangtungsak Pasian hi. Hihte in bang bang hamsatna om taleh, hong kin lo-in eite kiang pan gamla-ah om tawh a kibat hangin, Amah muanna hong guanin, Amah tawh hong kinai-sak hi.\nBang hangin Pasian in eite hong Piangsak Pa hi, cih thu in upna thu-ah thu bulpi hiam? Hih sangin a thupi zaw, kaal khat ni sagih lakah ni khat Amah tawh hun zangkhawm a, Piangsak Pasian a pulaak a thupi dang bang om ding hiam?\nA Beisa Hunte Panin Thusinna\nNeh. 9:9- 22 sim in. Koi bangin hih thunget in a masa-te tawh kilamdanna nei hiam?\nIsrael mite tungah Pasian cihtakna hangin Ama minphatna panin Egypt gamah amaute cihtak lohna, sehnel gam sung a tuahkhak thute pulaak kik uh hi. Pasian in Israel mite a ompihna pulaak uh hi. Ahi zongin a pu a pate un Topa tungah citak lo-in, ngawngkhuah uh a, Pasian hehpihna a phawk khak lohnate uh mawhthuumna nei uh hi. Mihing siatna, Pasian tungah cihtak zawh lohnate phawk theihna in mawh thuumna leh mawh kisikna piangsak hi. Kum tul tampi hun bei khinsa-a thupiang hi mah taleh amaute khialhna mah tu-in zong mimal khat ciat in i tuah kha hi.\nTua hi-in hotkhiat lungdamna thu in mi khempeuh adingin hong kipia ahihna kilang hi. Mawhthuumna in tawntung sihna pan hong honkhia thei lo hi; eite tang dingin Khrih hong sihna bek in tawntung nunna hong pia hi. Mawh kisikna, mawhthuumna in Khrih bek in diktanna hong pia hi, cih thu theihna-ah a bulpi mahmah thu khat hi. “Kisikna leh upna tawh Khrih in eite Honpa hi, ci-in i up tak ciangin, Topa in i mawhnate hong maisakin, thukham palsatna hangin i thuak ding khempeuh Aman hong thuak hi. Tua ciangin mawhnei mi in Pasian mai-ah mawh nei lo – midikin kiciamteh hi; Vantung maipha a ngah mi suak hi; Kha Siangtho tungtawnin Pa leh Tapa tawh kizopna nei hi.” Ellen G. White, 3SM., 191.\nTua laitak mahin Topa hoihna in i mawhnate hong kisiksakin mawhmai ding i ngen a, Pasian vangliatna tawh mawhna nusiat ding i khentat hi. Israel mite in lungkhuah uh hi mah taleh Topa in amaute it hi. Israel mite adingin Topa in a sep nate ngaihsun lehang tuhun leh mailamah zong Topa ompihna kimu thei hi. Tua hangin Topa nasepnate i phawk tawntung ding thupi mahmah hi. Pasian nasepnate mangngilh hi lehang siatna sung i sung hi.\nNa nuntakna sungah Pasian nasepnate ngaihsun in. Koi bangin mailam hunah hamsatna khat na tuah ciangin lungnop khamuan a na om thei ding hiam? Koi bangin lungkiatna, lau-na, gimna tawh kidim lecin Topa hoihna na muang zaw semsem ding hiam?\nNeh. 9: 23 – 31 sim in. Bangci bangin Israelte nuntak khuasakzia leh a lian mahmah Topa’ hoihna kipulaak hiam? Neh. 9: 25.\nMihonpi in thungetna a neih khit uhteh tu-in amaute thungetna leh amaute tungah thuhilhnate in Israel mite luah dingin Pasian in a piak Canaan gamah Israelte nuntak khuasakzia tawh kisai vive thu hi. Tu-in amaute in leitang nei-in, leenggahhuan bawl uh a, ahi zongin tuate a mawk ngah bangin ngaihsun uh hi. Neh. 9: 25 in a pulaak mah bangin amaute in leitang pan-a a piangte ne-in gilvahin thau uh hi. Gilvahin thau cih kammal pen Lai Siangtho sungah a kimu mengmeng lo kammal hi (Thkna. 32: 15; Jer. 5: 28). Hih mun nihte ah zong a hoih lo genna kammalin kizang hi.\nMite in Topa hoihna nuamsa uh hi napi amau nopsak in Topa sungah nopsakna hi lo hi. Amau neihsa nate tawh lungnuam uh hi. Na tawh kidim uh hi mah taleh Pasian tawh kinai-na nei lo uh hi. Kitangsap bang mah nei lo hi leng lungnuam dingin i ngaihsun hi. Ahi zongin Israelte in kitangsap bang mah nei lo-in Pasian in thupha pia hi mah taleh amaute in nate tung bekah nopsakna nei uh a, Pasian tungah kipiakna nei zo lo uh hi. Thupha hong Pia Pa mangngilhin a thuphate mitsuanin kinei kha zel hi. Hih in khialhna lianpi hi. Pasian hong piak nate in lungdamna hong pia lo cihna hi lo hi. Thuphate hangin a lungdam thei dingin Pasian in hong deih a, ahi zongin tua thuphate in Amah tawh kizopna kip hong nei-sak hamtang thei lo hi. A hong piak thuphate limtak kem lo hi lehang Pasian tawh kizopna hong daltan thei nate suak thei hi.\nAhi zongin tu-in (Neh. 9) Israel makaite in Pasian tung a cihtak lohnate uh mawhmai-na ngen uh hi. A beisa thute a ngaihsut kik uh ciangin a minam buppi-in a khialhnate uh pulaak uh hi. Amaute mawhthuumnate lakah a thupi pawlkhat kimu thei hi. Bang hang hiam cihleh hih thute pulaak kikkik uh hi. (1) Israel mite in Pasian thukham nawlkhin uh hi ( 2). Amaute in kamsangte bawlsia uh hi. Amaute in Pasian thukham leh Ama kamsangte in mimal a kipan a minam buppi a khantoh nadingun a kisam mahmah hi, cih mutel uh hi. Amaute thunget a khupna-ah “mi khat in Pasian thupiakte a zuihleh amah in tua thukhamte tawh a nungta ding hi (Neh. 9: 29) Hih in Siam. 18:5 siksan hi. Tua thupiakte in kamsangte tungtawnin Kha Siangtho in pulaak hi. Nuntakna bucing tawh i nuntak nadingin Pasian in a thukham hong pia hi; Ama thuman i tel nadingin Pasian in Ama kamsangte hong sawl hi. A hong piak thupha letsongte bangci zat cih mimal in i kidot ding thupi mahmah hi.\nPhatna leh Ngetna\nNeh. 9: 32 – 38 sim in. Amaute mawhthuum thungetna-ah a tawpkhakna in bang mitsuan hiam?\nA vanglian Pasian ahihnate hangin amaute thunget in phatna tawh kidim hi; Pasian in vanglian hi; lamdang hi; hatna tawh kidim hi, hehpihna leh a kamciam tangtungsak Pasian hi. Kote thuak gimnate in thusim lo-in om kei in, ci-in thungen uh hi (Neh. 9:32). Gammite in amaute a uk makaite siah pia uh hi. Kim le paam, a ciang a ciang pan mite in Israel mite uk uh hi. Israelte in mi khut nuai-ah a om uh ning mahmah khin uh hi. Ukpi gilo khat khit gilo khat nencipna thuak uh hi. Mite nenniam thuakna pan suahtak ding lamen tawntung uh hi.\nA lamdang thu khat in amau le amau sila, nasemte kici uh hi. Gam sung in siatna tawh kidim ahihna thu a pulaak khit uhteh a tawpna-ah sila ci-in kipulaak uh hi. Sila-te in amaute a uk thuneite nuai-ah om mite hi. Hih kammal in amaute mai-a om mite bang lo-in, Topa ukna nuai-ah om ahihna uh kimu thei hi. Amaute in Topa tungah cihtakin, Ama thupiak nuntak pih ding a lunggulhzia pulaak uh hi. Pasian sila ahih mah bangun amaute aitangin Pasian in nasem dingin ngen uh hi.\nEzra leh Nehemiah tawh mipite in gimna lianpi thuak uh hi, cih pulaak uh hi (Neh. 9: 37). Amaute thuak gimna in Egypt gama Israel mite thuakna tawh kibang hi, ci uh hi (Neh. 9:9). Egypt gim thuakna pan suahtakna hangin Topa tungah lungdamkoh thungetnate mangngilh theih ding hi lo hi. A beisa hun a Pasian in a mite a hotkhiat bangin, kumpite, kumpi tanu tapate, siampite a kipan kamsangte in Topa tungah cihtak lo hotkhiat thamcing lo mi mah ta le-uh, tu-in Topa in amaute honkhia dingin thuum uh hi. Tua ahih manin amaute in Pasian hehpihna leh hehpih itna tung bekah kinga uh hi; amau gamtat hoihna leh a pu a pate uh hoihna mitsuan lo-in, galte khut sung panin Topa hot ding bek lamen uh hi.\nRomans 5: 6-8 sim in. Bangci bangin Israel mite in Topa tung pan bang ngen uh hiam? Topa tung pan amaute’n a nget uh thu-te siksanin khamuanna bang na ngah thei ding hiam? Paul in bang pulaak hiam?\nFRIDAY Nov. 15.\nSimbeh Ding: Ellen G. White, “Confession,” 37 – 41, in Steps to Christ.\nNeh. 9:25 sungah Hebrew mite pulaak thu in, a pu a pate un a lian mahmah Topa hoihna sungah amau le amau in nop a sakna thute pulaak uh hi. Tua bang nopsakna pulaak kammal a khiatna in (Eden Huan, Pian. 2: 15), Eden cih kammal tawh a khiatna kibang hi. Cihnopna-ah amaute in Eden nopna sungah nungta uh hi. Hotkhiat lungdamna thu in a taktakin puahphat thakna, bawl thakna pulaak hi a, Eden nopna sangin mihing in a pulaak ding nopna dang om ding hiam? Pasian in Hebrew mite piangsakin Pasian sawlna zui ding leh nial ding deihtel theihna pia-in, mawhna dim leitungah Eden nopna kilangsak dingin amaute teeltuamin koih hi. Saltanna pan hong ciah kik khit uhteh zong tua ding mahin Pasian in amaute koih hi. “Topa in Zion hehnem taktak ding a, ama kisiatna khempeuh khuatuahna mitin a en ding hi; ama sehnel gamte Eden bangsak ding a, a gamtulte Topa huan bang ding hi. Ama sungah lungnopna leh kipahna, lungdamkohna leh lasakna awging a om ding hi” Isaiah 51: 3.\nTopa in Israel mite tungah a kamciam bangin amaute in leitung nate tawh nuamsa mah uh hi. Tua bangin amaute lungdamna, nuamna khempeuh in na khempeuh kicinna Eden hoihna a ngaihsuk theih nading uh ahi hi. Tua bangin leitungah a nuntak hun sungun nuam a sak ding uh hi mah hi. Pasian in leitung nate piangsakin, nidang Israelte mah bangin mihing in leitung nate a noptuampih ding mahin nate kipiangsak hi. Amaute mawhna in Pasian thupha sungah a nopsakna uh hi lo-in, tua nopsakna a pia a Topa uh a mangngilhna uh in mawhna hi (Eze. 23: 35). A thupha ngahte uh in Topa a phawk nading uh leh namdangte lakah Topa kilangsak ding uh hi napi, tua thuphate hangin Topa mangngilh zawsop uh hi.\n1. Jesuh in “Ling laka tute ahihleh thu za napi hih leitung nuntak nading lunghimawhna leh hauhna khemna in depgawp a a gah lote ahi hi,” ci-in gen hi (Matt. 13:22). “Hauhna khemna” cih in bang pulaak hiam? Koi bangin hih thu in tu kaal sung thusinna tawh kisai mawhthuum thungetna tawh kizopna nei hiam?\n2. Piansakna thu ngaihsun kik in. Nehemiah thungetna sungah Topa in Piangsak Pa leh A Kem Pa ahihna a pulaakte ngaihsun in. Piansakna thu in upna bulpi khat hi lo hiam?\n3. Mawhna in i pianpih hi mah taleh tua thu siksanin Satan hong suksiat theih nading lampi sialsak lo-in, siatna panin zawhna koi bangin ngah ding i hiam?


timestamp: atn

url: =Myanmar, Taunggyi Balloon pawipi ciangin Security khauhsak mahmahding :: ZOMI DAILY\nposted on 5 October 2017 at 1:06 pm Lomkholna: Myanmar, News, Sawltak\nMyanmar, Shan State ii khuapi ahi Taunggyi khuapi sungah kumsim in Tazaungdaing Balloon Festival kibawlden a, Taunggyi Tazaungdaing pen minthang phadiak hi. Gamdangmi Tourists zong hih Tazaungdaing Balloon Festival a ending in kumsim in tampipi paiden uh a, Kawlgam sungaom khuatuamtuam paninzong pawisim mipi tammahmah den hi.\nTukum Tazaungdaing Balloon Festival pen October 26 panin November 04 nidong akibawlding hita hi. Shan State Police te’n tukumzong abeisa kumte mahbang in hih pawipi hunsungteng Security khauhsak mahmahding ci’n tangkokhia uhhi.\nTazaungdaing Balloon Festival hunciangin losan Fireworks namtuamtuam kilon ziahziah hi. Adiakdiak in vandawn ah Hot Air Ballons atuamtuam khahto uh a, vandawn ah puakkhamsak cihbang in a etlawm theitheiding kidem uhhi.\nHihbang in Tazaungdaing Balloon Festival akibawl ciangin tuahsiatna zong omthei zeuhzeuh hi. Adiakdiak in 2014 kum in Hot Air Ballons te alentohna in puakkham in, mi 4 bangin sihlawhngei uhhi.\nTukum pen hih Tazaungdaing Balloon Festival akibawl nading tualpi ahi Wai Yar Kone Thayar sungteng ah CCTV zong thuahding uh a, Security Personnel zong akigawm in mi 800 dekphialbang kicingsakding cih Eleven News pan kiza hi. Adiakdiak in hih pawipi sungah gitloh gamtatna Crime aomloh nading leh Accident aomloh nadingin ki hanciam mahmah hi ci’n thunei te’n genkhia uhhi.\nVideo: Authorities promise better security at Taunggyi balloon festival\nTaunggyi district Police Col. Ye Myint in agenkhiatna ah Police Officers leh Private akigawm in mi 766 te Duty kidingsak dending hi ci’n genkhia hi. Tuaban ah October 16 ni akipan tua pawipi akibawlnading munteng pen khen 37 Zones kisuahding a, CCTV bekbek akigawm in 50 kithuahding hi. Tuaban ah ahunhun in tuasungteng Security te’n Checking bawldending uhhi ci’n genkhia hi.\nRelated: Myanmar, Shan State, Laukkai khuasung kikapna hangin mi 30 val si\nTukum pen abeisa kumte sangin Police Officers leh Soldiers “galkap” ami phazah mahmahzong aki behlaptoh banah Technology lamsang tawhzong hanciamtak in Security kibawlding hi ci’n palik thuneipa’n genkhia hi. Sawltak #zomidaily\nPrevious: Tedim Khuamite Tuinek\nNext: Vondeih Kep Ding – 127 (Dimno’ Pa)


url: =A thupi mahmah annam pawlkhat :: ZOMI DAILY\nposted on 15 July 2018 at 2:23 pm Lomkholna: Health, News, Siamsin\nVitamin A – Vitamin A pen mittang a’ding, pumpi khan nading, thaukzawh hat nading leh puntheih nadingin thupi mahmah hi. Vitamin A a kisam mite in nitaklam/zanlam in a mit muhna kiam aa a kilawh thei natna te zongh ngahbaih pahdiak uh hi.\nViatmin A tampi a ki ngahtheihna annamte\nGtn: Tui kaithum, kanpuak, ankam sialnek, a naipak mel nei annamte Gtn: mai, ankampinek, nahtang leh mehthuk te zong pan vitamin A kingah thei hi. Sa sin leh a kal, ak tui leh nawi, ngasa keu cihte pan ki ngahthei hi.\nVitamin A a kicingin a ne lo te a mitmuhna kisia thei hi.\nThagui leh ngaihsutna a hat nadingin thupi mahmah hi. B1 a kicing i nek zawhloh manin pumpi sungah tuiom thei, kamsung kisia thei, thazawt natna, ngaihsutna te a khawlna leh sihna dong piangsak thei hi. B1 kisam lua leh cikangthei, lungam thei aa luaksuak thei hi.\nTua B1 dat i ngah nadingin voksa, be, ngasa, mipe, nipi paak, a kingawinailo buh leh ankam tungpan in ki ngah thei hi. Siangtak in a kingawilo buh hileh B1 dat tam mahmah hi. Tua hiaa buh i sil ciangin tuitawh nuaingawp in, sil ding hoihlo hi. B1 dat teng kisuplawh thei hi. Vitamin B1 a kisapluat ciangin lungtang leh thagui nasepna te thazawngkhal sak hi\nPumpi sungaa cell tuamtuam te sungah huih (oxygen) puak aa khuaksung nasepna leh thagui thazang te sungah nasem a hihmain thupi mahmah hi. Sikdat a kisap manin sisan hatlohna, tawlbaihluatna, natna ngahbaihna, nasepzawhlohna leh a gihna akicinglo ta neihna cihte piangsak thei hi.\nSikdat ngah na ding ante\nGtn: bawngsa, aksa, ngasa, aktui, sasin, be tuamtuam leh a engmel a nei mehteh mehgah tuamtuam te etc,. Sikdat in pumpi cidamsak aa naupangte in thukhat peuhpeuh a sin ciangin theibaih sak hi. Sisan thahatsak hi.\nNgasa kawlgam a’dingin sikdat ngahna bulpi a hihi. Sikdat kisapna hangin a piang sisan thahatlohna pen kawlgam sungah tam mahmah hi. Nugakte, naupaii te leh naupangte tungah tua sikhang natna tamphadiak hi. Siamsin Library\nPrevious: Theih leh upmawh ~ Pau Khat Suan\nNext: Moses laiat alang i thusim (The Haftorah Mystery)


url: =Lailui Khua Tangthu. - Laibu Saal\nHome > Zogam Khua tuamtuam te Thu > Lailui Khua Tangthu.\nLailui Khua Tangthu.\nLailui khua Piankhiatna Tangthu.\nTediim khuapi a teng Rev. Pum Khan Nang in khua ciat aa khua tang thu deih a hih man in Lailui khua tangthu a kan dingin, Siapi Pum Khan Thang (Primary Head Master) Pension U Do Suan Thang (Primary Assitant Teacher pension) leh Lailui khua Hausa Council te tungah huh na ngen hi. Tua a hih man in, Lailui khua a pawl cingtak aa, kaih khop dingleh a maan pen a suah theih na dingin, a nuai aa beh tuamtuam pan Beh makai te tawh kikum in, Kapu kapa te ciapteh na bang leh ciapteh na tuamtuamte pan kai khawm in khua tangthu kabawl uh hi. Hih khua tangthu pen amaan pen dingin ka ngaih sun uh leh Ka thukim pen uh a hi hi.\nA nuai aa beh makai teng in kapu kapa uh tungpan un ka zak uh thu te leh mun dang dang pan kakaih khop te uh a hih man in, Lailui khua tangthu tawh kisai in, a man pen ding aa ka ngaih sut uh a hi hi. Hih hun lai in, Laitawh ki bawl ciapteh na om lo in, Kapu kapa te hong kamvai khak te ka ciapteh uh a hi hi. Tanglai ihpu ih pate in thu maan gen in zuau phuak ngei lo a hih man in, amaan pen mah a lak san pah ding lo ngal thu dang om lo hi.\nHih tangthu kaihkhopna ah et kak (Ref: ) aa ka zat uh a nuai aa bangteng a hi hi.\n(1) Lailui khua Hausa lui Pu Tun Nang (Taithul Beh) ciapteh na\n(2) Lailui khua Hausa lui Pu Do Suan Thang (Hangsing beh) Thu kaih khop te\n(3) Ngennung khua mi Pu Pum Suan Pau leh Pu Suak Khua Pau te ciapteh na\nKHUA TANGTHU KAI KHAWM BEH MAKAI TENG\nNo. Min Behmin\n(1) Pa Do Suan Thang Hangsing beh\n(2) Pa On Khaw Thawng Hangsing beh\n(3) Pa Tun Suan Thang Sektak\n(4) Pa Kham Do Khen Sektak\n(5) Pu Sian Za Dal Sektak\n(6) Pa Thang Suan Lian Taithul\n(7) Pa Dongh Khan Mung Taithul\n(8) Pa Thang Cin Thawn Taithul\n(9) Pa Vial Khan Pau Kipgen\n(10) Pa Vial Vungh Thang Kipgen\n(11) Pa Go Khan En Kipgen\n(12) Pa Go Khan Khup Haukip\n(13) Pa Gin Khan Pau Haukip\n(14) Pa Hang Cin Pau Haukip\nLailui khua tangthu tawh kisai a beisa hun leh hong pai lai dinghunte ah a bawl a om leh mimal bawl hi aa deih kaih thu hi ci-in ki ciamteh ding hi.\nLAILUI KHUA SAT CIL NA LEH KKHUA KIP A SUAH NA\n(PU TUN NANG CIAPTEHNA)\n1885 kum ciangin, Gamkeek mikang kum pi galkap te in, Kawl gam zang lei sungteng a la khin uh hi. 1886 kum aa kipan in, mi kang gal kap mang Raikes Makai in Zogam sim dingin, Kawlpi pan in hong ki pan uh hi. Zomi ten] zong a hat na zah uh sit lo in, Gam leh lei na huu na dal uh aa, Tulsuk, Phat zang, Leisan mual cih mun te pan in, nasia tak in, khak tan in, Mikang gal kap te na do uh hi. Tua a hih man in Kum thum vilvel ki nang zo aa, ong kah to pak lo uh hi.\n1888 kum ciangin,Mikang gal kapte pawl khat Tediim khua avaan ding in Kawlpi pan in hongpai to uh aa Bang mah ki cihna om lo in a ciah suk kik uh hi. 1889 kum ciangin, Nasiatak in ki thawi in hong kah to uh aa, Sihzang gam Vangteh khua leh Saizang khua te nawk in, 1889 kum March ni (3) ni in Tediim khua sim in mei tawh a hal tum uh hi. Thau tawi kikhai lua a hih man in gal kilel asuak hi.\nMikang gal te ii thah dingleh mat ding ki ut lo a hih man in, Tediim khua mi atamzaw leh Hausa lian khem peuh India gam sung Mulam gam dong ah gal a tai uh hi. Tua hun aa kipan in, ongten den pah uh a hih man in, Tediim gam sungah Tualgal aa kipan gal dangtuamtuam te om nawn lo hi. Tualgal aa kipan gal dang atuamtuam a om nawn loh hangin, Mikanggal kap te tawh ki lem na om lo in, Tediim gamsungah kua mah ki teng kip thei lo hi. Bang hang hiam cih leh Mikangte in Zomite gallian pen a hih man ahi hi.\nTediim khua mi a tam zaw leh Hausa lian khem peuh in, Tediim gam a lawih uh hang in, Pu Khai On leh Pu Mang Tun in na lawi hetlo in, Tumsih a lo buk vuah gal a tai uh hi. Tua mah bangin, Pu Tuang Khaw Thang te zong Vanglai (Lailuigam) a lo buk vuah galtai in a om uh hi.\nTua hun laitak in mikang galkap te in, Valvum gam tungzang a kicihna mun ah giah phual sat in a om uh hi. Tungzang a kicihna mun ah Mikang galkapte a om uh hangin, Valvum khua mite bangmah cih lo in, lung nuam tak in ateng kip thei uh hi. Valvum khua pen banghangin, kip in ki hal lo hiam ci-in Pu Khai On te leh Pu Tuang Khaw Thang te a thu ki dawp in kikum uh hi. Tua bangin thu a kikup uh ciangin, Valum khua ah thu dongh ding in Taithul beh pan,Pu Mang Tun leh Suan Takbeh pan Pu Hau Suak a pai sak uh hi.\nPu Mang Tun leh Pu Hau Suak in Valvumte a dot ciangin, ko aktui aktak leh Zuthawl tawh mikang gal kapte ka lut uh aa amau lungdam in kakilem uh hi. Tua ahih manin, lungnuam tak in a teng kip thei hi ung Valvumte'n na ci uh hi.\nHi bang thu a theih ciangun, Mikanggalkap tetawh ki lem na dingin, Antui aktak Zuthawl tawh lut ding a vai hawm uh aa Pu Mangtun leh Pu Hau Suak mah alut dingin aseh uh hi. Valvumgam Tungzang a kicihna aa om mikang gal kapte Aktui aktak leh Zuthawl tawh a kiseh gel in, a valut uh ciangin, a mau lungdam in ki lem na om pan hi.\nHi bangin Mikang gal kapte tungah ki lem na dingin gal lutna a bawl masa pepeuh te in, Tediim gamsungah na teng kip thei bek uh hi. Mikangte tawh ki lem na a bawl khem peuh te in, Tediim gam sung a utna mun mun ah khua sat in lung nuam tak in kiteng thei ta hi.\nTua a hih ciangin, Pu Khai On leh Pu Mang Tun zong Tumsih a lo buk pan in Vanglai khua ah na teng khawm uh hi. Tua mah bangin, Pu Tuang Khaw Thang te zong Vanglai a lo buk pan in Ngen nungkhau ah ateng uh hi.\nVanglai khua pan in Pu Khai On leh Pu Mang Tun in, khua sat na ding gam a vaan uh aa, khua dai gam leh Lailui gam a van uh hi. Khuadai gam pen Ni ong niseh mun a hih man in Tuk an khal an hoih tak in piang ding hi. A hi zong in tui haksa khat om leh Zalui in hal a hih ciangin Tediim tawh kikawm na baih lo ding hi na ci uh hi.\nLailui gam pen ni kha nuai hi aa khal an hoih lo ding hi. A hi zongin, thu haksa khat om leh Tediim tawh kikawm na nai zaw ol zaw a hih man in Lailui khua sat ni ci-in a thu kim uh hi.\nTua a hih ciangin, 1889 kum sung mah in Pu Khai On makai in, inn 7 in Lailui khua sat in a teng masa uh hi, Lailui khuasat Pu Khai On a hih manin, Hausa asem sak pah uh hi. Tua a hih manin, Lailui khua a h Hausa a sem masa pen Pu Khai On a hi hi.\nLAILUI KI CIH NA THU.\nPu Khai On khuasat ma hun khat lai in, tu laitak a teen na khua pan Tai lang bang a gam lat na mun nisuah na lei taw lam ah lui neu khat a om hi. Tua lui neu ii a lang tuak ah Zomi pawl khat a teng ngei uh aa, a khualai aa, lui om bul phuh in, a teng na mun lailui na ci uh hi. Hih Lailui cin min a phuak Zomite pen, Leitangh hoih na mun zuan in Saklam ah lal uh hi. Amaute suan haipi kung khat tu ding in hoih lai aa, Lailui Haipi ki ci hi. Amauteen na mun tu dongin Lailui kici aa, a inn munte uh zong ki mu thei lai hi. Tua mite phuah sa lai luimin pua in, Pu Khai On in khua nasat a hih manin, tu aa teen na mun Lailui khua a kici a hi hi.\nMikangte tawh galki lem na a bawl khit ciang un, lungnuam ak in teen kip na dingkhua nasat thei uh a hih manin, Pu Khai On in a khua satna la a nuai aa bangin phuak hi.\n(a) Lun awi in vang khua sat ing ee, kum sawt phuh bang kho hen aw.\n(b) Kum sawt phun bang kho hen aw, vangkhua min thang suak hen aw.\nLailui khua sat khawm masa in (7) te in a nuai aa pupite nga ahi hi.\n(1) Pu Khai On Hangsing beh\n(2) Pu Mang Tun Taithul beh\n(3) Pu Sel Cin Taithul beh\n(4) Pu Vum Pau Kipgen beh\n(5) Pu Vum Kai Kipgen beh\n(6) Pu Lian Neng Kipgen beh\n(7) Pu Hang Kai Hau kip beh\nLailui khuasat khawm inn (7) teng lungnuamtak in, a teen kip khit huh khat ciangin, Mawng keen khua pan in Sektak beh Pu Thual Gen, Pu Suan Langh Pu On Tawng te Lailui khua ah a teng uh hi. Tua mah bangin amau teen na muntek pan in, Buansing beh Pu Hong Gin, Pu Son Zang te leh Sotebeh Pu Kam Neng te Lailui khua ah ateng uh hi. Hih hun laitak in a munmun pan in Lailui khua ah nakiteng aa, inn 25 ki pha hi. Hih teng ban ah khua sat te naute pawl khat inn a tuan ciang in, inn 30 ki pha hi.\nLailui gam pen a neu ban ah Logam hoih mun tawm lua a hih manin, hun khat ciangin, Gam neem na leh gam zai na mun ah pawl khat a lal uh hi. Hih bangin gam neem na, utna mun tek ah ki lal san a hih man in inn (30) a pha khin sa pen kiam suksuk hi. Pu Hong Gin, Pu Son Zang te Lezang ah Pu Kam Neng atate Anlangh ah cih bangin ki lal ciat hi. Hi bang in kilal san zel a hih manin, Lailui khua pen inn (30) phak kik na ding baih lo hi, na ci uh hi.\nLailui khau a vekpi un a lal khiat khak ding Upipa Pu Hau Cin Khup in hoih salo a hih manin Khuasat pa kiang ah Pu Khai On aw, Tediim kongpai ciang aa kong zintunna dingleh Tuibuk kong sim na ding in nang nalal peuh mah ken, na lau leh ong lal san te Gawl thuap sagin in na phut in na ci hi. Tua a cih mah bangin, Pawl khat a lal hangin atam zaw lal khia lo in na teng kip suak uh hi. Tua a hih ciang in a hun hun in, inn tuan thak om a hih man in, Lailui khua pen inn tam semsem in, khua kip leh khua thu pi a suak hi. 1904-1905 kum aa ki pan a hon a hon in khua dang pan in, ong ki pem a hih manin, Lailui khua pen inn tam semsem hi. Khua sat cil in Beh li kigawm inn (7) ki pha tu hun ciangin beh (9) kigawm in 124 ki pha ta hi.\nPu Pum Suan Pau (Naulak) leh Pu Suak Khaw Pau (Manlun ) ciapteh na\nPu Khan Lian Te U Nau Ngennung khua ateen na thu.\nMikaang gal tediim khua sim in meitawh a hal tum mapek hun khat lai in, Gamngai khuapan in Sukte beh Pu Thang Khaw Pau Ngennung khua ah teeng in Hausa asem hi. Pu Thang Khaw Pau in Hausa a sep hun sungin Tediim khua pan in, Sukte beh Pu Khan Lian Ngennung khua ah a teng hi.\nPu Khan Lian pen Ngennungkhua ah sawt veipi ongteng aa, logam zong a kicingin a nei hi. Tuni dongin a gah limtak aa aneek uh ahi haisan kung khat leh Haivom kung khat zong Pu Khan Lian Suan ki ci aa, khua pha zang a kicinna mun a lotan sung ah asuan a hi hi.\nMikang gal in Tediim mei tawh a hal tum ma hun khat ciangin Pu Khan Lian teekta a hih manin a si hi. Tua Ciangin, a ki hinglap na dingin, ngen nungkhua aa teng Manlun bek Pu Mangsuak Sial a ki zabotan a pha khat lei tawi in ki hing lap aa, Ngen nung khua ah ki vui hi. Tua a hih man in, Pu Khan lian pen a sih dong ngennungkhua ah a teng a hi hi.\nPu Khan Lian tate a hi, Pu Vum Kam te U Nau in, zi leh ta a neih ma un, Ngen nung gam sung a deih na mun teng uh, a lo gam dingin a kham khol uh hi. Hausapa Pu Dim Kam leh Upate in, inn tuan masa zui in logam apiakciang in Pu Vum Kam te U nau in, a kham kholh na mun logamte a kihel hi. Tua ciangin Pu Vum Kam te U nau in, ei leh ei hi na pi hang hi bang aa ki bawl lawmlawm ci-in a kha sia uh hi.\nMikang galkapte tawh kilemnaa om khit ciangin, Vanglaipan in Pu Tuang Khaw Thang te Ngennung ah a teng hi. Hih hun laitak in Ngennungkhua ah, kel ki lim khawi mahmah aa huan sung ah neek thei bangmah ki cingthei lo hi. Hih bang thu huhau in, keel phiat ding ki ngaih sun aa, Hausapa Pu Dim Kam in khuazang aa phiat ding ngaihsut hak a sa hi.\nTua ciangin Hausapa in Pu Tuang Khaw Thang kiang ah, Keelphiat ding vai hawm in la, naphiat zawh leh aliang khatta la in a ci hi. Pu Tuang Khaw Thang in zong Keel Phiat ding vai hawm in a phiat zotakpi a hi man in, A liang khat ta ala hi. Tua a hih man in Keelsiah kaaipa kici hi. Pu Tuang Khaw Than pen Ngennung khua ah tawl pi khat mah teng in, hun khat ciangin Tonzang khua ah a lal hi.\nPu Pau Cin Hau Zong kum (15) hun sung a cinat na pan a dam theih lo ciangin, amah leh a mah thau tawh kikap lum ding a sawm hun zong Ngennung khuaah a teen hun sung mah a hi hi. Tua ciang in a thu nget na mual a kici Suangphuh mual zong Ngennung khua pam a gam la lo Teek lui khua lam a hi hi. Tua ban ah Ngennung khua ah Pu Pau Cin Hau in, A Biak inn ding in khat a lampen, Hausapa Pu Dim Kam in Suangtum tawh a den vang sak hi. Hih bangthu huhau in, Pu Pau Cin Hau Ngen Nung khuapan Vanglai khua ah alal hi.\nPU TUN NANG CIAPTEH NA.\nSukte beh Lailui khuaa tun na thu\nPu Kai On in, Hausa a sep laitak hun khat ciagin khuasat cil sung aa ki hel a hi Pu Vum Pau in, ih tote mah in Hausa sem in hong uk leh ut hang ci in, vaihawm aa Unau bang a ki-it pih te a hi Pu Vum Kam te u nau Ngennung khua ah a vasam hi. Tua a hih ciangin, 1904 kum sungin, Pu Khai Pau ongtung masa aa Pu Khai On inn mun a suan khia hi.\nTua khit ciangin, Pu Cin Khaw Hau ongtungleu leu aa, Pu Khai Pau in a inn mun awn in, khua zang in Pu Khai Pau inn mun ding ki ziik sak hi. Pu Cin Khaw Hau in, inn a lamh khit hun khat ciangin, Pu Vum Pau in Pu Khai On kiang ah, na hau sa sep Pu Cin Khaw Hau khiat in a ci hi. Tua ciangin Pu Khai On in ngal hat kisa nawn lo a hih manin, Nong awi zawk uh a hih leh ci-in a hausa sep Pu Cin Khaw Hau a khiat hi. Tua hun aa kipan in, Pu Cin Khaw Hau in Lailui khua ah Hausa a sem pan a hi hi.\nPu Khai Pau leh Pu Cin Khaw Hau Lailui khua ong thun khit ciang in,hong tungnai lo asang gam Pasal te, ahun a hun in ong tung uh hi. 1908-1909 kum sung in, Vanglai khua pan in, Pu Pau Cin Hau ongtung in amah ongthung nunung pen a hi hi. A mau Unau Pasal giat pha uh aa, Lailui khua inn giat a ki beh lap ong suak hi.\nTua U nau Pasal giat te in,\n(1) Pu Vum Kam\n(2) Pu Khai Pau\n(3) Pu Tual Hang\n(4) Pu Pau Cin Hau\n(5) Pu Thang Khaw Kam\n(6) Pu Khai Za Deng\n(7) Pu Vum Khaw Thang\n(8) Pu Cin Khaw Hau te a hi hi uh hi.\n1922 kum sungin Mualbeem khua ah, Pu Khai Hau ngam luah dingin, Pu Pau Cin Hau pai in a teng suak hi. 1922 kum sung mah in, Pu Tual Hang Ngennung khua ah tai kik in, a teng suak hi.\nJapan gal ongtun ciangin, Pu Tuang Khaw Thang tate sung pan in Pu Thawng Pau te inn kuan Tonzang khua pan in Uk pua In dia gam ah lal ding a sawm uh hi. Tua ciang in Pu Cin Khaw Hau in kikawm na haksading a hih teh ci in vai hawm in va la uh aa Tozang khua pan in,\n(1) Pu Thawng Pau\n(2) A mo Pi Awi Khaw Niang leh a ta te,\n(3) Pu Kham Cin Pau\n(4) Pu Khup Cin Thang\n(5) Pu Thang Za Kam te 1945 kum Jannuary kha 1 ni in Lailui khua hong tung uh hi. Pu Thawng pau in Tapa 4 a neih sung uh pan in, 2 ongteng kip a hih man in, Lailui khua inn nih a ki beh lap suak hi.\nSource : Leo Tungpi / Blog.\nItem Reviewed: Lailui Khua Tangthu. Description: Rating: 5 Reviewed By: Cinpu Zomi


url: =Lungsim hoih ~ GS Pau :: ZOMI DAILY\nposted on 4 October 2014 at 10:53 am Lomkholna: Article, GSPau\nNa lungsim ngaihsutnate in nuntakna naak hi a, na neihsa a manphapen bangin na kep ding ahi hi. (Pau 4:23) – Pastor pension la khin khat kiangah mi pawlkhat va hawhin “Sia aw, kum 30 val bang Pasian’ na sem khin na hih ciangin Pasian’ na sepna ah bang kisam sapen na hiam?” ci-in a dot uh leh tua siapa in “Pasian’ na sepna ah pilna kisam masa kei, thugensiam zong kisam masa kei, lungsim hoih mah kisam sapen ing” ci-in dawng hi.\nAma’n a gen thuahna ah, Pasian pen lungsim a en Pasian hi. Pasian in lungsim hoih a nei lo mipilte le thugen siamte thupha pia tuan lo hi. Tua ahih manin pawlpi mite in lungsimhoih a nei Pastor le makai i neih theih nadingin nakpi takin thu nget-huai hi, ci-in hanthawn thuah lai hi.\nMihing i nuntakna pen i pianpih lungsim tungah kinga mahmah hi. I suah a kipan lungsim hoih ahih keileh lungsim sia kinei pah hi. Americante innkuan thu a kantel mipil, Dr. Paul Popeneo in “Pianpih lungsim hoih le pianpih lungsim sia pen lungsim hoih a nei nu le pate sung pana piang tate in lungsim hoih hong nei ham-tang uh hi. Pianpih lungsim hoih nei mi lakah 70% te’n pianna gui zui-in a luahsuk uh hi a, 30% te’n pen mimal zui-in a neih uh ahi hi” na ci hi.\nPasian mizat mipil khat in a genna ah, “Pianpih lungsim pen khel ding haksa mahmah hi. Mi khat hong pianthak hangin a pianpih lungsim pen kikhelsiang khin zo lo ding hi. Khalam ah a thahat lai teng a lungsim hong kem zo ding a, ahi zongin hun khatpeuh ciang a gial hong kidawk veve ding hi. Topa Zeisu’ nungzuite zong tua bang mah hi. Tua ahih manin Pasian’ thu ah hi taleh, leitung thu ah hi taleh pianpih lungsim hoih neite’n hong makaih thei leh hoihpen ding hi,” ci hi.\nKawlte Pasian’ mizat Sia khat in zong, “Pianpih lungsim hoih a nei khat in bangbang a sem zongin ngiimna hoih le lungsim maan tawh sem hi. Pianpih lung-sim sia a nei khat in Pasian’ na keek hong sem zongin ngiimna hoih lo le lungsim maan lo vive tawh hong sem veve ding hi, ” ci hi. Tua ahih manin Pasian’ nasem ding mi i teel ciangin Pasian le ama kizopna banah pianpih lungsim hoih a nei nam le gui sunga mite teel le’ng kikhial lo ding hi. GS Pau\nPrevious: Khangno leh cidamna ~ Khangno Kahlei\nNext: Zomi D.C News: Zomi ten VOA leh RFA Phualpi ah akhat veina interview vabawl thei


url: =Indonesia ah papi khatin azi midangtawh muangmawh in akhe tansak :: ZOMI DAILY\nposted on 11 September 2017 at 12:37 am Lomkholna: Indonesia, News, Sawltak, World\nIndonesia gamsung ah pasal pipa khatin azi pen midangtawh muangmawh ahih manin temta golpi khattawh azi’ khe tansak cimawk hi. Tuabang in azikhe atansak laitak in agei ah atate nih om cisawnsawn hi.\nHih thupiangpen Tuesday (September 05) ni in Indonesia, Badung khuasung ah thupiang ahihi. Tua papipa minpen Kadek Adi Waisaka Putra kici a, azi minpen Putu Careen kici hi. Azi pen midangtawh kithuah, lumkhawm ci’n ngawhin kitawng uhhi.\nTuakhit ciangin apasal in temtapi khattawh atate muhna ah azi ii akhe sasem bangin semsak, tansak cimawk hi. Ahi zongin tuabang in temta tawh asatkhitdeuh ciangin kisikkik mahmah a, amau omna tawh akinaipen Clinic khatah aliamma akibawlding in azi pen mawtaw tawh puakpah cihi.\nAzi pen Clinic ah zatui kibawlding, Treatment kibawlding in apuakkhitzawh asawtlo in amahpen palik te’n manpah uhhi. Hih agamtatna hangin kum 10 bang thong kiatheiding hi ci’n Legal Aid Advisor khatin Tribune Bali te tungah genkhia hi.\nAzi ii akhe te alangnih in limliam mahmah a, ataklam khepen a ngaltak panin ki tankhiasiang dektak cihi. Aveilam zong limliamlua ahih manin, tankhiatvet kulding cimawk hi.\nHih akhe alangnih in aliamgawp azipen hehpihhuai kisa mahmah a, GoFundMe Campaign panin Online huhna ki donsak hi.\nGoFundMe Campaign abawlsak alawmnu in agenkhiatna ah aliamma pen cikziat huai, mulkimhuai mahmah hi. Hihbangliang gitloh ngongtatna pen kamittawh kamuhcilna hi. Indonesia gamsung ah hihbangdan atuahsia te apanpihding Government Assistance omlo sawnsawn ahih manin, khasiat huai mahmah hi.\nHih nupinu pen akhe omlo in na semtheiloding a, atate nihpen avaknading lungkhamhuai hi. Zatui kibawlnading Medical Treatment akisap banah atate nekledawn dingzong kisam hi.\nHuhna, natvehna sum aki ngahkhempeuh zatui kibawl nadingin kizangding a, aval aomleh atate etna in kizangding hi ci’n genkhia hi.\nGoFundMe Campaign ah huhna sum US$100,000 ngahzawh nadingin ki hanciam a, tuciangciang US$34,725 ki ngahsakkhin cih kiza hi. Sawltak #zomidaily\nPrevious: Zogam thuthang: Mivom musolman te Ciau pan Kawlpi kipuak\nNext: Kum 52 aphakhin papikhat avengpa in ciangtawn tawh asatgawp laitak Video kikhahkhia


url: =Numei leh Suang Manpha :: ZOMI DAILY\nposted on 21 January 2015 at 1:00 pm Lomkholna: Article, Thawntuang\nGensuk pah leng. A hau mahmah tangval khat in bang mah aneihlo a innveengpa zi( angkawi) hong deih hi. Tua tangvalpa in Suang Manpha cihte ahoihnono neih hi. A haulo nupa te ahihleh ahauhloh uh hangin nupa nuam ki sa in. ki-itna kiptak neih uh ahih manin kuamah dang ngaihsut in neihlo uh hi.\nNupa kopte pen a zi pilzaw teitangzaw citciat hi. Ahau tangval pa ahihleh nungak dang sangin avengpa zi deih citciat hi. Tangvalpa in keipen mihau mahmah ka hihna ka khuapih ka mipihten zong hong thei ahihteh hih ka deih ka veengpa zi pen ka veengpa kiangah Suang Manpha a lianpen tawh khekleng utlel ding hi cih ngaihsun hi. Ahi zongin a kamtawh gen ngam taktak lo hi.\nKhaivei tangvalpa in a innveengpa a inn ah sam hi. A inn veengpa zong paipah hi. Tangval pa in a Suang Manpha hoihnono a neihteng lak hi.\nTangvalpa in a innvengpa kiangah lawm-aw kei inn sunga na deih penpen leh. nang inn sunga ka deih penpen ki khek ni ci hi. A inn veengpa in ko nupa in bang mah neih kei ung, vanhoih omlo neihlo hi ung. Ko nupa pen\nzawnglua. mahmah ung. Na deih ding om hetlo hi ci hi. Tangvalpa’n pha mawhlo hi, ka deih khat peuhpeuh tawh ki khekni va ciah inla na zi tawh hong ki kum un ci hi. A innveengpa’ zong ciahpah hi. Inn a tunbek a zi kiangah innveengpa( Tangvalpa )in Suang Manpha lianpipi ahoihnono neih aa, ama inn sunga aom ih deih khat peuhpeuh leh ei inn sunga aom ama deih khat peuhpeuh ki khek ni hong ci hi. Ki khek leng a Suang Manpha hoih mahmah pen ngah ding hang aa, ei nupa pen mihaupi sum haupi ih suak dinga nang bang diakdiak mihau nu hong ki ci ding hi cih a pasal in a zi tungah gen hi. A zi in a innveengpa in ei inn sungah a deih ding omlo hi ci hi. A pasal in phamawhlo hi ama hong cih a hih manin ih van neihteng inn sung tengah koih khia ni ci hi. A zi pen na pilvang mahmah ahih manin hih ka veengpa in keilo adeih ding inn sungah omlo ahihteh cih a lungsim ah neihpah hi. A hi zongin a pasal tungah gen lo hi. Ki niam khiat tak in om hi.\nA zi-in a pasal kiangah tua ahihleh innveengpa kiangah na ih deih khat peuhpeuh ih ki khek dinga, ahi zongin ih inn sunga vante enen ding hang aa, ih lawnkhak( ih koihkhak), ih matkhak masak penpen tawh ki khekni va ci-in la, a ut leh laibawl in ki khek ni, va ci-in cih a zi in a pasal sawl hi. A pasal zong lawp tak in a innveengpa kiangah a zi vai khak bang teng gen hi. A inn veengpa ( Tangvalpa) zong ut pah in laibawlna neih pah uh hi. Tangval pa in a innveengpa zi ngah ding cih lawp mahmah hi. Tangvalpa in a veengpa kiangah ka inn sunga na deih penpen no na teel masa ding hi cih gen aa, thu kimna lai bawl uh hi.\nVan a ki khek ni ding uh hong tungta hi. Bangmah a neihlo nupa kopte zong ahau dingte hi ung ci-in Tangvalpa inn ah deih bang teel dingin pai uh hi.\nTangvalpa in a neih alam Suang Manpha a ki pat a inn sungah koih khia zihziah hi. Nupa ten zong a deih penpen uh Suang Manpha la uh aa, ciah pah laulau uh hi. Tangval pa in na ciah unla na inn sung vua teel thei ding teng na koih khia unla na man uhteh hong sam un cihi. Nupa te zong a inn sung vuah a neih alamteng koih khia uh hi. A koih khiat khit uh ciangin a lawmnu ( a zi in) u-aw tangval pa na sap ma in, kei pen ih Vaimin Laang( Innkham) tungah ka om dinga tua panin kong en suk ding hi ci hi. A lawmnu zong Kahlei khat la aa, a Vaimimlaang( a innkham) tungah kahto in aom hi. Tua Kahlei a zat khit ciangin a pasal in kong ngei ah koih hi. A pasal zong a innveengpa sam dingin pai hi.\nTangvalpa zong a deih penpen ngah ding cih ki lam-en in a veengten pai lanlan hi. Nupa te inn a tun ciangin a inn sungah van tuamtuam teel theihding a koih pawlkhat Tangvalpa in a et et pong hangin ama deih taktak a veengpa zi mulo ahih manin a veengpa kiangah na inn sung vuah hihteng taktak mah hiam? a kim takpi mah hiam? ci-in Tangval pa in dongdong hi. Innteekpa in hih teengbek hi ci hi. A hi zongin Tangvalpa lungkim taktak lo in khua dakdak aa, a inn sung uh panin a tunglam a et leh innteek nu Vaimin laangah a om mu hi. Tangvalpa in innteekpa kiangah aw!!! kim mah ee mate ci hi. Innteekpa in na deih penpen la meng inla ciahta in ci hi. Tangvalpa in a deih penpen innteekpa zi a khuttawh banlo ahih manin a kiim a ngeiteng a etleh Kahlei mu hi. Hih Kahlei aom hoih peuh mah ei ci-in Tangvalpa lungdam mahmah hi. Tangvalpa in innteekpa kiangah la taktak ta ningin ciahpah ning maw ci hi. Innteekpa in la mengmeng inla ciahpah in ci hi.\nTangvalpa in thakhah thu in ki ging zeza sa mah in innteekpa zi lakna ding Kahlei hong la hi. Innteekpa in Tangvalpa kiangah hih na lak Kahlei tawh ciahpah in ci hi. Ko nupa in zong ka lak masak penpen mah tawh ciah pah ung, ih laibawlsa bangin gamta ni ci-in Tangvalpa zong utlo pipi hehsa pipi in Kahlei tawh ciah aa, a inn a tun ciangin Sih heh hi. Bang mah neihloh hangin ki-it peuh leng Leitung nuam mahmah lel hi. Lungkim hun a neih ngeilo ih cihte pen Itna diktak a neihlo te hi.\nMinam sung, Khuasung, Ki pawlna sung, innkuan sung, nupa kaal sung…cihte ah Itna ngiat tawh kalsuanna lam-ah a piangsakpa in gualzawhna pia aa, pil ing, hau ing, siam ing…ci-in Itna neih keileng piangsakpa in matutna taktak leh lungdeih pialo hi. Itna neihna mahtawh hong piangsak pa in hong gum ngam khin hi. Itna ih cih bangtan hi aa, bang ciang huam hiam cihte mai lam-ah zomlai ni.\nNa it na zi tawh a nuam theithei in om in, tomkal na nuntaak sung na lawhtaak ding tua bek mah ahihi. Na minam pihte tawh a nuam theithei in om in…thubullet Thuhilhna 9:9.\nPasian deihna tawh ki tuak in a ki-it Zomite ihihi.\nPrevious: Sum khol ding hoih hi\nNext: Solkha tang nuai ah Tedim khuapi (6) ~ Hau Za Cin


url: =US gamsung khualzinna pawlkhat – 11 :: ZOMI DAILY\nposted on 13 January 2016 at 8:00 am Lomkholna: Article, Awnzapau\nTg Khup Khan Kam leh Lia Dim Lian Cingte Mopawi\nKam leh Lian Cingte mo pawi pen Woodlake Assembly of God 7100 E 31st Street Tulsa, OK 74145 ah Pastor Jonathan Fontanez in kiteenna makaih in kibawl a, Tulsa khua pan Zomi ahi theiteng zong hong pai in hong uap uhhi. Singapore pan ka nuphalpa apa Thangno (Pa Mang Lian Thang) zong a tute mopawi sim dingin hong pai thei hi.\nKiteenna mopawi man zawh ciangin tua biakinn sung anneekna khan ah a pai mi khempeuh an tawh hong vak zihziah uhhi. Tua sungah ‘Maakthakpa”’ akipan apa leh a pu Thangnote in zong thugenna hong nei uh a, ciapteh ding ciinh ding thu hoih thupha tampi gen ciat uhhi. ‘Maakthak’ leh ‘Mothak’te gel zong a picing khinsa tuak a zi nei pasal nei tuak ahih mah bangin, mipite kiangah a banbanin hong nawk in hong hopih kawikawi a, apai khempeuh zong hong lungdamsak tek mahmah uhhi.\nTg Zam Lian Dal leh Lia Kim Bawite Mopawi\nDal leh Kim Bawite kiteenna South Tulsa Baptist Church, 10310 S Sheridan Rd Tulsa OK 74133 ah kibawl a Pastor Dopi (Rev Do Za Pau) in makaih hi. Kiteenna pawi a kiman zawh ciangin ankuang umna neih ma in wedding cake attna ‘Maakthak’ leh ‘Mothak’te gel tawh kithuahin ko gel nupa tawh ka att khawm uhhi. Tua hun laitakin ka lungdam mahmahin u Mangtalte nupa leh sawtpi pek a hong nusiasa nu Kai (Pi Tel Za Kai) ka mitkha ah ka mu hi.\nTua zawh ciangin anneekna sabuai lam zuanin mun ka la uh a, tua lai ah sehkholhsa bang keek khat in u Mangtal, ka veengte sia Mungtawngte nupa, ka nuphalpa Thangno, ka nuphal Liannote nupa, leh ko innkuanteng mah ka tukhawm thei kha uhhi.\nAnneek ma in ‘Mothak’ neipa innteekpipa U Mangtal akipan ‘Maakthakpa’ Dal, a thallohpa Kam, apu Thangnote in thumanpha vive mah khat khit khat in hong gen tek uhhi.\nTua hun laitakin u Mangtal lungsim puak dingin ka lungsim ka vawhtawm ta dihdih a, ni kizom tanghial a, atate gel a’ding a, a deihsak mahmah a awi a thukimpih ‘Mothak’ nihte tawh kitenna leh mopina a neihtheih ka muh ciangin lungdampih lua kisa in, hong muhpih hong theihpih leh ut liang mah sing e maw..!!! acih giugiau nopna tampitak om hetmah ding hi tah cih ngaihsut kawm leh bang lo teng tawh lungdampihna luankhi in ka mitbu teng hong zeel khin hi. U Mangtal Kawlgam a ciah kik ding ciangin zong ka zin uah hong hawh hamtang aa, “ Kampate no innkuan – Peuh.. hong ciah nawn lo in hong om suak kha thah khong na uh teh maw..”ci aa hong vaikhak kik tangtang zong ka bilkha in tudong ka zaza lai hi.\nSabuai Tungah Paakbeel Tuuk Velval\nSanpinu (Sayama Vung Za Niangh) leh Sanpipa (Saya Dam Suan Mung) te tawh US ah ka kimuhcilna mah zong ahi a, ka veeng ngeite cih ciang bek ahih loh banah innkuan khat zah in omkhawm khawlkhawm ngei ka hih man un’ ka kingai phadiak uhhi. Ka gen ding uh mah zong hong tam a, ka ho gualnuam peuhmah uhhi.\nA sawt ciangin Sanpinu in hih paakbeelte mahmah zong ih mai teng hong liah e, ih meel zong kimu thei kei, nawngkai leltak!! ci in sabuai zeemna a anneek sabuai khat ciat tung a kikoih paakbeel hong sialpaai ziau in sabuai tung a tuuk velvalsa a om ka muh ciangin, Sanpinu en sek, paakbeel tuk velval ensek in a nih in ka muhkak ciangin ka nuih zak acih in za in ahi zong ka ip tentan hi.\nHi ngeei mah tah a, amau a zepna ding a akoih kaltang ahih hangin, mai kimu lopipi a kiho zong a nopna om peuhmah lo ahih manin, Sanpi nu in thu maan a gen dan leh a ngaihsut mah bang a, hong gamta ziau ka muh ciangin Zo daan peuhmah sa in thukim lua in ka nuih zak cihtakin a za ahihi.\nHih Kam leh Dalte unau mopawi pen Zomi sungah a masa pen ahi kei nam maw.. cia ka kan hiauhiau leh na hi het lo in, a masa penpen Zomi Wedding bawl masa pente pen, Sia Khaipi (Dr Kham Khan Khai) leh Mary (Mary Cing Suan Dim) te nupa na hihi. Amau kitenni uh pen October 19, 1998 (Monday) ni hi a, Pastor Dennis G Hale in 2930 S Garnette Rd a, Assembly of God biakinnpi ah kitenna mopawi thupi tak in bawlsak hi.\nPrevious: Koilai munteng Zogam hiam? ~ Dr. Dal Lian\nNext: Winner leh Champion ~ Hau Za Cin


url: =US Kentucky pan Pa Thang Suan Khup (Mualnuam, kum 38) in hongnusia :: ZOMI DAILY\nposted on 1 May 2020 at 4:40 pm Lomkholna: Dahpihna, News, Zomi\nMangpha Pa Thang Suan Khup, Buansing Beh, Kum 38 (Condolence Letter) – Mualnuam Khuami Bowling Green, KY USA ateng Pa Thang Suan Khup in April 28,2020 in lam at loh laitak in a tenna inn pan in ih musuak in ongnusia cihthu izaakmanin ZIUSA kipawlna mintawh dahpihna ipulak hi. Pa Khup pen Pasian lamhonsak na tawh 2008 in USA atung ahihi.\nPa Khup pen Zomi te kipawl khopna Zomi Innkuan Kentucky ah member khat leh USA gamsung Zomi akuamapeuh luang kipham nading a akivaihawm ZIUSA Genvai ah onglut thukhun pom ni 7/31/2018 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPa Khup tawh anunungpen hunzatkhop ding ong tungding Saturday May 2, 2020 11:00am in 820 Lover’s Lane, Bowling Green,KY 42103 ah Zomi Agape Church (ZAC) pawlpi makaih na tawh hehnep hunbawlkhop na nei khit ciang, Rev.Gin Sawm Thang in lei sung ah tuhna neiding hi.\nPa Khup ong nusiatna hanga adahakap lung leng khawngai azi atate leh sangam tanau meltheih akuamakhempeuh hehnem siam pa i biak pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi) Zomi Innkuan USA, Inc.\nPrevious: Ka mipih Zomi khempeuh tungah hopihna lai ~ Rev. Dr. Thang Cin Lian\nNext: Zeisu in bang Pawlpi azuan tam ~ Khup Khen Thang


url: =Kum zalom 21 mite khuasakzia ding. ( Being human in the 21st century) Lai gelh ~ Rev. Dr. Pau Khan En - Laibu Saal\nHome > Thuluui/Articles > Kum zalom 21 mite khuasakzia ding. ( Being human in the 21st century) Lai gelh ~ Rev. Dr. Pau Khan En\nKum zalom 21 mite khuasakzia ding. ( Being human in the 21st century) Lai gelh ~ Rev. Dr. Pau Khan En\nKum zalom 21 mite khuasakzia ding.\n( Being human in the 21st century)\nLai gelh ~ Rev. Dr. Pau Khan En\nKawllai pan Zolai in lailet ~ Lian Tuang\nLeitung mihingte khangtangthu thuk takin akikan ciangin a tawntungin kikhelkhel ahihna kimu thei hi. Nidang hunlai in kikhelna pen manlanglua khollo hi. Ahi zongin ahun zui in kikhelna zong ong manlang semsem hi. Nidang lai in thukip thupomzia khat a kikhelna dingin kum 100 val bang a kingak hangin kum zalom 20 bei kuan a kipanin kum 10 sung nangawnin thungaihsutzia thupomzia tamveipi kikhel man hi.\nTua ahih manin abeisa kum 1000, kum 100, kum 10 hun sunga thu omsate hoih tak I khinkhai kikin i nuntak theih ding thupi mahmah hi. Hih thului sungah tu hun kum zalom 21 sungah mihingte nuntakzia ding le thupomzia ding atom in I kikum nuam hi. Kum zalom 21 in mihingte koi lamah ong kalsuanpih hiam cih I tel ding deihna ahi hi.\n1) Muhmawh thu santheihna ( Metaphysical concept )\nKum zalom 18 sungin leitung pilna nasiatakin khangto hi. Tua hun a kipan kum zalom 18, 20 sung dongah leitung nate thu ( muhtheih) bek thupi kisa in, huihlak le muhmawh thute kinusia pian hi. Thu khat peuhpeuh a thu a la tawh hoih tak a kigentel theihnakleh thuman hi pah a, thu khat peuhpeuh muh theih in teti bangmah a kilah theih keileh a khial hi pah hi. Tua ahih manin leitung nate a bulphuh pilna ( science ) le sihnung thu le mumawh thu a bulphuh biakna thu pen a tonkhawm thei vetlo hi mai hi.\nHun ong kikhel toto a tua tegel damdam in ong kinai semsem hi. Abei sa hun lai in leitungnate pilna ( science ) le biakna thu pen a kikelki, a ki-elpuak in a kingaihsut hangin kum zalom 20 bei kuan ciangin tuabang hi nawnlo hi. Piansak leitung nate koici bangin piang hiam ( How ) cih pen leitungpilna ( science ) tawh kilakkhia a, bang hangin piang hiam ( why )cih pen biakna lam pan kigenkhia hi. Tua tegel a kido ding hi loin a tonkhawm ding ahihna kisangsiam hi.\nKum zalom 21 hun sungah eite in zong kip takin a kilaktel thei muhtheih thute i pom theih mah bangin muh theihloh( muh zawhloh, muhmawh ) thute zong a sang thei ding ihi hi. Bang hang hiam cihleh leitung vantung nate thu pen nidanglai hunte sangin tangzai takin kikantel theizaw ta hi. Muhtheih van le nate thuk takin a kikan semsem ciangin tuate khempeuh a langkhat ah a kilanglo thuman le kizopna lianpite a om dimdiam lam kimukhia hi.\nMuhtheihloh Pasian cih bang om ngeilo ding hi a ci mipil mahmah khat om hi. Mihingte muh theihloh le muh bat lohna ah bangmah om tuan lo ding hi a ci ngiat ahi hi. Zingsang khat a pakhuan sungah apaileh lingpak hoih mahmah khat mu kha hi. Hoih sa lua ahih manin “ Hoih mah si e, Topa” ( My God! How beautiful ) ci kha vat hi. Pasian om taktak hi cih a up loh hangin lingpak hoih mahmah khat amuh ciangin lamet loh pi in Pasian cih kammal lo kha ahih manin tua Pasian pen a om taktak hi ding hi ci in sang kik hi.\nClive Staples Lewis ( 1898-1963 )pen mikhang lai at siam mahmah khat hi a, Pasian omlo hi a ci vilvel khat ahi hi. Khat vei Pasian om lo hi cih a lahtelna dingin lai atat hi. Alai at zong tha ngah mahmah in mai khat khit mai khat at ziahziah hi. Ni tampi a at khit ciangin a lungsim tawngah dotna lianpi khat ging valval hi. Bang hangin a omlo pi khat kitheihmawh bawl lel loin a omlohna thu lahkhiat ding hanciam laizang ka hi hiam cih ahi hi.\nTua dotna pen a lungtang sungah mei bangin kuang semsem hi. Lai maikhat a zawh sim in tua dotna za tautau hi. Atawpna ciangin om lo dinga ka upmawh thu khat hih zah a ka buaipih pen a om taktak man hi zaw hi ci in kikhel vingveng a Christian lai at siam minthang C.S.Lwis ong piang hi. Kum zalom 21 sungah lungsim kongkhakte tangzai takin hongin muhtheih nate thute le muhtheihloh thute zong I kantel ding kisam hi.\n2 )Tangpitangtavai bulphuhna ( Social focus )\nKum zalom 21 sunga nungta mihingte in tangpitangta tawh kisai vai khempeuh limtakin i ngaihsut ding kisam hi. Tangpitangta vai I konlawh nading ong tawsaw thubul 3 om hi.( a) Kizop kithuzakna a khantohman (Information Technology) ( b ) buaina hamsatnate ni dang hunte sangin lianzaw ( bigger issues ) (c) Mihingte phattuamna ding kipawlna tam semsem (more humanitarian agents ) hang ahi hi.\nMihingte khat le khat kizopna pen nidang bang loin khangto mahmah ta ahih manin Leitung pen khuata khat tawh kibang ta hi ci in Canada mipil Marshall Mc Luhan in gen hi. Pilna siamna khangtolua ahih manin leitung langkhat a thupiang pen tu le tu in leitung langkhat ah kimu thei pah zen hi. Tua ahih manin mihingte in ei tumtak tek in a kimawk om thei phanawnlo suak hi. Khat le khat a kizom dimdiam hi. Mun khat a thupiangin leitung mun khempeuh lawh thei hi. Tua ahih mani kum zalom 21 sungah kuamah kitangtat theilo hi.\nKizopna manlang lua mahmah ahih manin thu ginalo khat pen tawmvei sungin leitungah kizel thei hi. Hih Globalization hangin thusia thupha khat peuhpeuh thakhat thu in kizel thei hi. Ngeina le gamtat lutekzia, thupomzia, natna tuamtuam cih mihing tawh kimemat thute khempeuh zong gam khat minam khat neihtuam cih bang om thei nawnlo hi. Mi khempeuh tawh a kisai tangpitangta vai hi mang hi.\nThusia lasiate hangin khat le khat kizopna a pian mah bangin nuntakna neite phattuamna ding a hanciam mi thupite ( humanitarian activities ) hangin zong leitungah khat le khat kizopna ong khang leuleu hi. Zawhthawh thu tawh khat le khat simawh bawlsiatnate abei nadingin ma apang kipawlna tuamtuam ong khangkhia hi. Biakna bulphuh in kipawlna tuamtuam ong om hi.\nMipi phattuamna ding NGO tuamtuam ong om hi. Tua ahih manin kum zalom 21 sungah khutzep zilzial in kuamah ki om mawk thei nawnlo hi. Mipi ading mapan loh phamawh hi. Tangpitangtavai mapanna bualpi sungah kipek loh a phamawh ahi hi. Hih bualpi sung kipekloh a phamawh sak thu nam nih i gen beh nuam hi.\nA khatna ah gamvai ahi hi. Democarcy a inntekna hih kum zalom 21 sungah mi khempeuh pen gamvai ( politic ) tawh kipelh theilo hi. Banghang hiam cih leh gam kiukna vai pen thu khempeuh tawh kizom hi. Gamvai I cih pen mihingte nisim nuntakna tawh kisia hi.” Na huam sunga hawklam na bawl pen gamvai hi pah hi.” ci in Gen Aung San in gen hi.\nBang hang hiam cihleh tua na hawklam bawl pen nang ading ahoih mah bangin na vengte ading zong a hoih ding kisam hi. Gamvai mapanna cih pen thuneihna ding beka nasepna hi lo hi. Nangma nuntakna le na khua na tui na gam na lei a khantohna ding mapanna ahi hi. Kuamah kipeng theilo hi. Tua ahih manin kum zalom 21 sungah gamvai kinusai theilo dinmun ahi hi. Pilvang tak leh citak takin I kihel kul hi.\nA nihna ah sum le pai zonna lam ahi hi. Leitung sum le pai hauhna tawh kisia thute thuk takin a kikan tel ciangin sum le pai 80% pen leitung mipil mihaute khut sungah om a, amau pen leitung mi 20% pha hi. Leitung sum 20% pen leitung mizawngte khut ah om a, leitung mimal 80 % in kihawm hi ci hi. Hih thu I et ciangin lamdang I sa hi. Bang hangin hih bang piang thei hiam cihleh a kilekkimlo kalsuanzia ( system ) hang ahi hi.\nZawnna ngauna hangin thusia lasia tampi ong piang hi. Natna satna, guta buluh le tualthahna nangawn piang sak hi. Tua ahih manin kum zalom 21 sungah na nuntakna kilamsangin na khantoh theihna dingin sum zongin na nasep kul hi. Na nasep ciangin ut bangin upmawh sepgawp loin lampi man tawh thuman takin na sem dinga khang tampi kikhom dingin nasep loh phamawh hi. Mi khempeuh nuntak nuamsa in a cihtheih ciangin zawnna ngaunate ong bei dinga tua ciangin mi khempeuh lungmuang takin ki nungta thei ding hi.\n3) Kim le pam khuadak in( Ecological focus )\nKum zalom 21 sungah mihingte in neihsa lamhsa hauhte tawh lungkim loin kim le pam( mual le guam, singkung lopa, …) zong hoihtak en in I khuadak ding kisam hi. Banghang hiam cih leh leitungah mihing kibehlah in khang hanhan hi. Ahih hangin leitung le leitung pan a piangkhia nate kibehlap nawnlo hi. An ne kibehlap in logam kibehlap lo tawh kibang hi. Tua ahi manin gamsa vasa le singkung lopa pawl khat cimang ta hi.\nTuate hangin khuahun kikhel hi. Hamsat dongtuahna le kialpite ong tung hi. Gilkial dangtakna le natna satna tam semsem hi. Hih thute a pianna hang taktak I kan ciangin mihingte in kim le pam singkung lopate I thudonloh man na hi gige hi. Tua ahih manin kum zalom 21 sungah mihingte in kim le pam hoihtak I kep loh phamawh hi. Biakna, kipawlna le kumpite in kim le pam khuadak in hoihtak I kep ding ahi hi.\n4) Ahoihzaw sanzia ( New concept )\nAbeisa kum zalom 20 hun lai in thuman thutak cih pen kikhel ngei loin kip ngiungeu hi cih sanzia ahi hi. Thu khat peuhpeuh thuman in a kiciapteh nakleh tua tawh kisai ngaihsutna dang om khempeuh a khial hi pah hi. Ama biakna man hi a cih nakleh adang biakna khempeuh khial sak pah uhi.\nKum zalom 21 ciangin tuabang lanlan hih huai nawnlo hi. “ Ka cih sa ka cih” cih thupomzia panin hunthak le ong pailaiding ( Postmodenity ) khuahun luanziate hangin thuman I cih pen a mite muhna le ngaihsutna tawh kisai zaw a, aman khawmkhawm ( relative truth ) thopomzia pen kum zalom 21 ading thusanzia ahi hi. Hih bangin kisang theikim peuhleh biakna, thu le la khat peuhpeuh hangin langlekluatna ( extremism ) ngongtatnate om nawnlo ding hi.\n5)Kilemna lunggulhna ( Peace loving human )\nKum zalom 21 mite pen kilem ding a deih a hanciamte I hih ding kisam hi. Abeisa hunte ah a lipkhaphuai a cizekhuai gal kido tampi kituak khin ahih manin kilemna pen hanciam loh aphamawh thu ahi hi. Biakna khempeuh thuguipi taktak pen kilemna mah hi a, biakna kim ciatah picing semsemna panin leitungbup dongah kilemna akizelhkhiat ding thupi mahmah hi.\nKum zalom 21 mite pen kilemna a deih ( peace lover ) ciang bek hi loin kilemna a piangsakte ( peace makers ) ahih ding kisam mahmah hi. Huaihamna, gitlohna, hazatna tawh kidim hih leitungah itna, mawkmaisakna, kilemsiamna, thuman thudiknate khahksuah loin mihingte in nopna daihna kilemna a lam ding I hi hi.\nAtunga thulu 5 tawh kum zalom 21 mihingte nuntakzia ding a kisam thute I gen khin hi. Mi khempeuh in a kimu theilo thute late I up I sanloh phamawh hi. Tua tungtawnin biakna khat peuhpeuh tawh ong kizom ding hi. Tua biakna in gamtatzia ong kilamdangsak dinga akilawm bang gamtatna (ethic) kinei thei ding hi. Tua tungtawnin mi khempeuhte lunggulh mahmah kilemna ong piang dinga vangam malep nopna ong tung ding hi.\nBiakna pen a kimu theilo vantung ading bek hi lo a, leitung mahmah ah hamphatna I ngahna ding ahi hi. Mikhempeuh in gamtatna pha ( ethic ) tawh manpha takin I nungtak ding kisam hi. Biakna tawh kimakaihna pen thupi mahmah hi. Tuate hangin gamtathoih gamtatphate ong om thei pan hi.\nTangpitangta bulphuh in gamvai( socio-politic), nuntakzonna (socio-enonomic) te ah lungmuanna lawhcinna ngah in vangam hamphatnate I mu ding hi. Kim le pam singkunglopate hoihtakin I puah I zun dinga Eden huan bangin anim dildial leitung hamphatnate I ngah kik ding hi. Pawlpi masate lutangpi ahi Irenaeus (c.130-c.200) in “ Topa Jesuh mi bangin ong pianna pen mihingte Pasian I pian theihna ding ahi hi. ( God has become man to make man become God ) na ci hi. Ahi zongin Lai Siangtho thukan mipil Scot mi John Macquarrie ( 1919-) in “ Topa Jesuh mi bangin ong pianna pen mihingte mi taktak ( Authentic human) I bat theihna ding ahi hi” ci hi. Kum zalom 21 sungah mihing taktak bangin I nuntak theihna dingin a tunga thu 5 te phawk tawntungin nungta ciat ni.\n( Myitta Taman , vol 55. No 4, Nov 2017)\nItem Reviewed: Kum zalom 21 mite khuasakzia ding. ( Being human in the 21st century) Lai gelh ~ Rev. Dr. Pau Khan En Description: Rating: 5 Reviewed By: cinpuzomi


url: =Gam Makaihna le Lai Siangtho Paizia\n1.Sepna tawh Kisai: Topa Zeisu in nungzui 12 te a teel teh nasep hanciam in a buai mahmah te teelin samkhia sehi. "If you want something done, give it to a busy person." (Proverb.) Gam makai ih teel teh zong khuaphawk manlo liangin nasep hanciam a citak te teel lehang amau nasepdan tel in siam khin sa uh ahih manin paulap tamlo in ki mazang pah mahmah lelhi. Result kimu thei pahdiak se hi. Tu laitak mahmah in zong gamvai ah tua dante mah kilang khiapah lel uhhi.\n2.Panmun tawh Kisai: Paul in keipen a khaici vawh pa ka hi-a Apollos pen tuibuak pa hi, a cih bangin gam vai ah zong idea phuangkhia, a phukhia masa mah na om ding-a, a zem le a puah toto zong na om ding hi. Na khempeuh pen amau mun tek ding na om dimdiam khin lel-a amau mun tekah kikim in na thupi kimtek uh hi. Tua ahih manin keima patsa, phuhsa ci-a aituam ngaihsut in mun khempeuh humcip nopna in mi khempeuh ading supna hizaw khathei hi.\n3. Thaman tawh Kisai: Mihing te lungsim ngeina pen i kipiakkhiat zahin kiminsial nuam in hamphatna i ngahkik lohding kipatau tek hi. Tua vai eisang Pasian in hong vei zaw, a kinzaw, a zah tampi tawh hamphatna hongngahsak kiknuam ahih manin patauh kullo hi. Mordecai bangin a hun a cin teh Pasian lapsangna ih ngah lel ding hi.\n4. Sum tawh Kisai: Paunak sungah sum bek a ngaihsun mi-in a gam siasak hi, cih kigelh a, Topa Zeisu pen ngun peek sawmthum tawh kizuak hi. Gam makai khat hih nading in kisam tam mahmah lakah gammi bup in a gu a thuakpah diak khatin golhguk nekna, gamtatsiatna (corruption) hi-a tu mahmah in zong tua sum duhhop-te ukna hangin gam tampi kisia ziahziah hi. Mizawng hihna, mihau hihna et masak ding cihna hilo-a, a mimal leh party pen sum lamah muanhuai takpi mah uhhiam cih et phatphat kul hi.\n5. Khialhna tawh Kisai: Topa Zeisu in, “...mite in a pampaih mite a kisikna dingun a sam dingin a hong pai ka hi hi,” na ci hi. Lai Siangtho sung-a makai te a kipan mihing te-in thanemna le khialhna kinei hamtang hi. Vai khat peuh ih sep simin khialhna (mistakes) ki nei den-a mihing hihna tawh a kibanglo in tha nemna (weakness) kinei tek hi. Tuate nei ngeikeng a kici-te pen mihing hilo, nasem ngeilo, nasep khauhpai tam sem ngei meello cihna hizaw theihi. Makai hihma a khial ngeite pampaih pah lo-in hun pia zo lehang makai hih khit-a hong nungkhialh te sang phadawm zaw theihi. Khialhna pen mawhna\nhimasa lo-in kisik kik lohna pen mawhna hizaw hi. Tuadan a khial ngei te hong kisik kikin, a thanemna te uh ah ki puahpha a, pilna hong lakbeh semsem le-uh hong khauhpai zaw uhhi. Khialhna nei keng a kici thapai makai-te hangin gam kisia zaw thei hi.\nBy: Pau Sian Lian (Columnist of Tongsan Media Group), Japan


url: =Update: India, Greater Noida vengsung ah innkicipna hangin misi 9 phatota :: ZOMI DAILY\nposted on 19 July 2018 at 10:09 pm Lomkholna: India, News, Sawltak, World\nIndia, New Delhi khuapualam aom Building innpi kicipna hangin misi ki behlap toto a, Thursday (July 19) ni ciangciang misi akigawm in 9 tak phatota cih AFP pan Update ki zakbeh hi. India’s Fire Brigade panin thungei te genkhiatna ah innkicipna ninkawmlak panin Emergency Workers te’n misi pawlkhat a awkcip muhbeh uhhi ci’n genkhia hi.\nTuahsiatna apianna dawl 6 apha Building inngolpi pen Tuesday ni in akicim hi a, tuni dongmah innkicim nuaiah aki vuknelhkha te azongkawikawi in Rescue Team te buailai mahmah uhhi.\nZanni Wednesday ni inzong Resceu Team bekbek akigawm in mi 150 phialbang in Steel Cutters leh Drill te zangin, uipil Sniffer Dogs tetawh ki thuahkawm in siktawn Metal leh Concrete kawmkal tengah a awkcip te azongin buaimahmah uhhi. Regional Chief Fire Officer Arun Kumar Singh in agenkhiatna ah hih tuahsiatna ninlomteng avekin aki hepkhiatsing matengin Rescue Operation pen kizom suaksuak laidinghi ci’n tuni Thursday ni in genkhia hi.\nPrevious: EU gam (Uzawpah) ah lamdang kasak deuh te\nNext: Malaysia, Shah Alam aom mohzuakna ah zusa gamtatna Video ki khahkhia\nTonh Thu (12) ~ Awn Za Pau


url: =TZO (Teizang Zomi Organization) i mapanna tawh a kihong ahi, Teizang Zomi Education Center (TZEC) naupang pilna sinna sang ah full time volunteer sang sia a sem Lia Dini in hong pai ding Monday, April 2, 2012 zingsang a kipan in (nidang in OPE akici) RSC (Resettlement Support Centre) zum, UNHCR huangpi sung ah…\nGZA khawmpi nung kum a Kawlpi ah i neihna leh thukipsakna tawh kizui-in, "Mobile Clinic" tawh a masa pen nasepna kinei khia thei ta hi. March 27,2012 (tuesday) ni-in Kawlpi panin Zomi Siavuanpi leh Siamahpi te a kipan nasep pih ding pawlkhat tawh motor khat tawh kawl Zozang ah kipai hi. Motor a kita lo pawlkhat…\nA (7) Veina Zomi Innkuan…\nLeitungbup Zomi Innkuan Kipawlna…\n7 March 2012 nitak mawtaw tawh Zangkong pan kana ding khia thei hi. Pasian hehpihna tawh cidam tak in 8 March 2012 tuni in Nipidaw ah Zomi National Congress Party phuan nuamte cih thulu tawh Zomi 17 suaikai in register ngetna ki pia thei hi. Tuzawh ni 30 sungin Election Commission in phalna ong piak uh leh EC member,…


url: =Christmas hongpianna hamkalh ~ Kap Do Thang - Zomi Adventist Innkuan\nZeisu mihing bangin hong piang kei leh X’mas omin ka um kei hi. Zeisu’n mawhneite hong tatna mihing banga hongpian manin X’mas hongpiang ahi hi. Tua lungdamna zong kumsim December 25 hong tun sim bek a lungdam ding ih hikei hi. Atawntunga lungdam dingte ih hihi. Tuni in katelgaih loh hangin X’mas hong pianna hamkalh in konggen nuam hi.\n“Chrismas”, kammal pen Greek kammal “ Christos”, cih leh “ Mas” cih kammal nih kigawm ahihi. “Christmas”, kammal pen, “Christes Messe”, pan hong kipan hi-a, akhiatna in “Khazih mihon” cihna ahi hi. “Christos” kammal pen “Sathau nilh” cihna hi-a, Mangkam in “Christ” naci uh hi. “Mas” pen “Siahpia” cihna in kizanga Mangkam in “Mass” tawh kilaih hi. “Mass” pen RCM te’n azatngei khat hi-a, a khiatna in “Khris phawkna Pawi” cihna ahi hi.\nSee also NUTE NI SPECIAL MESSAGE\nPrev post CS 1: Pasian Tawh Nasemkhawmte\nNext post Lungdambawl Thu ~Gelh- Dr Lian Muan Kim


url: =The Second Coming (Tua Nihvei Paina) :: ZOMI DAILY\nposted on 24 December 2014 at 10:13 am Lomkholna: Article, SuanghDal\nThe Second Coming (Tua Nihvei Paina) – James 5: 7 – 12\nKammal “Second Coming” cih Lai Siangtho sungah om lian lo. Khrih ong paikik ding “Return” Cih kammal bel 318 vei LStho sungah kimu hi. Apocrypha cih laibu dangte RC te in zang uh a tuate sungah a genna ah Jesuh in van a kah ding ciangin a khutmee nih lak ci-in kigen hi. Pawlkhatte in hih pen AD kum 2000 a cin ciang hi ding hi, ci-in genkholhna nei pah uh hi. Pawl khat in a nihveina hong pai kik ding a cihna hi ci-in gen uh hi. Bangbang in ih gen zongin Lai Siangtho pualam thu kigen peuh mah upna zuih nadingin a kizat ciangin a tamzaw upkhialhna, muanlahna, sankhialhna, pomkhialhna, paikhialhna le siatna piang thei zelzel zaw hi, cih kimu thei hi. Jesuh ong paikik ding theihnopna bek hi loi a nai, a ni, a kha, a kum theihnopna ah kinialna, upkhialhna piang thei hi. Topa in mailam thu ding theih kholhnopna deih lo hi. Lai Siangtho sungah upmawh loh lai tak, tha khat thu in cih bangin\ngen zaw hi. Hih in Christian te ih kigin den ding deihna ahi hi. Zing ciangin hingtang vankah ding bangin kigen gawpna le Topa ong paikik ta ding ahih manin ut bangbangin om gawp, kineih khem gawp mawk lehang kiginna maan ahi ding hiam? A si nawn lo dingin kingaihsun a, Topa aw ong pai mengmeng in ci-in thungetna pen kiginna maan ahi ding hiam? Topa aw, kei ka hih leh mawhnei mi ka hi hi. Ka sih ding pen maan takpi in ka thei hi. Ahi zongin bang hunin si ding cih kithei lo ka hih manin, sih nuam in ong si sak in ci-in thungen zaw lehang tua pen kiginna maan hi zaw kha ding hi.\nHeb 9: 28na ah Jesuh ong pai masakna le ong paikik nading thu tawh kisai genkakna nei hi. Amasa pen mawhna tawh kisai in Jesuh ong pai a, mi bangin ong pianna (incarnation), sal bangin kiniam koihna (servanthood), mawhlawh tawi-in a thuakna (bore our sin in the place of us), Singlamteh tungah sihna (died on the Cross for our redemption) cihte ong thuakin ong sem khin hi. Hong paikik ciangin a phuhsa Hotkhiatna (Salvation) tungtawnin amah tawh a mangkhawm dingin thu-ummite ong la ding hi. Jesuh ong pai kik ding tawh kisai in, Lai Siangtho sungah a khatveina, a nih veina, a thumveina cih bangin gen lo hi. Pawlkhatte a thumveina tawh buai thei ding ahih manin, Lai Siangtho sungah a nihveina (the Second Coming) ci-inkigelh lo hi. Ong paikik ding (will return) cih bang bekin gelh hi. Ahi zongin Jesuh ong paikik leh a nihveina hi ding ahih manin, a nihvei ong paikikna (the Second Coming) ci-in a kizang lel ahihna zong theih huai hi. Tua ahih manin a thumveina ding tawh buai lo ding hi hang. A kisam lo thudotna sangin a kisam thudotna kimangngilh pahpah thei hi. Buai loh dingteng tawh kibuai kha pahpah thei a, buaipih dingteng kibuai pih ngam lo zawsop thei hi.\nHih Jesuh Khrih ong paikik nading thu-upna (doctrine) pen Christiante thuak zawhna tha ong guan doctrine ahi hi. Tua ahih manin ei Christian te pen kiciam sese kul loin thuak zawhna tawh Topa’ zia a ngak dingte hi hang. Topa in ong paikik ciangin thukhempeuh ong khen ding hi. Ngak lah kei ni. Tha khat thu bangin ong tung ziau lel ding hi. Ahite hi, ahi lote hi lo, cihna tawh man sak ding hi hang. James 5: 12. Kiciam sese kul lo hi. Ih kiciam ciangin thumaan lo ahih lam kilang zaw hi. Kiciamna kul lo a, hong ki-um hong kimuang ih hih ding pen tuhun nunnung Christian te adingin hong manpha semsem ding hi. Hong bawlsiate tungah Topa aw thu hong khen sak mengmeng in ci-in thu ngen lehang Topa’ ong paikik ding ih ngakna bang phattuamna om ding hiam? Lai Siangtho sungah thuakzawhna tawh na ngak un ci hi. Eimau ut bangbangin gamta in, eimau ut bangbangin Topa sawlna pen Topa ong paikik ding thu hawmthawhna suak zaw kha ding hi.\nMangmuhna 20na ah kum 1000 tawh kisai in Christian Pawlpi sungah saanzia (view) thum om hi. Khatna pen Post-Millennialism kici hi. This view holds that the return of Christ will follow a thousand years period. Kum tulkhat maanna khit ciangin Jesuh ong paikik pan ding ci hi. Nihna pen Pre-Millennialism kici hi. This view holds that the return of Christ will come before the thousand year’s period. Kum tulkhat maanna ma-in Jesuh ong pai ding hi, ci uh hi. Thumna pen A-Millennialism kici hi. This view does not interpret the thousand years of Revelation 20 literally, but states that the millennium describes an undefined period of time. Usually this view holds that the return of Christ (the Second Coming) will take place after this (the now) period of time. Hih a thumna saanzia in ahih leh Mangmuhna 20na ah kum tulkhat pen a kicingsak numbat (perfect number) ci-in mu uh a, Khrih ong paikik ding pen a ni, a nai, a kum, a kha, tua ma (before), tua khit (after) cih bangin ciangtan hun nei sak lo uh hi. Topa Jesuh ong paikik ding pen hih hun nunung (tulaitak hun) bei nading hi ding hi ci-in sang uh hi.\nKhrih ong paikik ding thu tawh kisai kinial huai lo hi. Hih bangin saanzia muhzia (view) thum bang a om hangin, Jesuh Khrih ong paikik ding ahihna (the return of Christ) le Christian te kigin ding a thupitna (readiness) thupomzia ah kithukim uh hi. Muhna saanna view a kibat loh hangin Lai Siangtho doctrine pi ahi, Jesuh Khrin ong paikik nading le thu-ummite ih kiginkholh den ding thupom ah kithu hual hi. Tua ahih manin hih bang nengneng muhna (view) te tawh Pawlpi sungah kikhenna a pian ding kisam lo a, ahi zongin Jesuh Khrih ong paikik ding le Christiante in lametna tawh ih ngak ding a kisapna thu kihilhna (the doctrine of the lasting) thu a nial mite tawh ih kipawl loh ding kisam hi. Ih upna pen muhna (view) tawh tuam lo ding hi hang. Laphuak siam pa in Topa ong pai hun ding (point of view) ka theih loh hangin, ka Uppa (the doctrine of the Son) ka thei hi na ci hi. Tua ahih manin Lai Siangtho doctrine tawh kituam lo upna neih huai lo hi. Ih upna doctrine tawh tuam sitset ni. The doctrine of the Trinity, the doctrine of Salvation, the doctrine of the church, the doctrine of the lasting, etc. Topa ong paikik nawn lo ding hi leh lungdamna thu gen kul nawn lo ding hi. Lungdamna thu gen loin, Mission khah loin ut bangbangin om lehang Topa ong paikik ding lametna lianpi tawh a ngak Pawlpi hi lo cihna hi a, a ihmu pawlpi bek hi loin a si pawlpi ih hih khak ding ki-et phat huai mahmah ding hi.\nPhilippines gam Manila Khua pi ah Pastoral Diploma kum 4 ka va kah lai in, ka sang Syapi pa un, Khrih zing ciang tu bang hun in ong pai ding hi leh tuni in ih nasep ciat citak takin ih sep kul veve hi, ong ci suangdalhi. “Supposing Christ will come tomorrow at this time, we still have our class today, is the right readiness” ci-in ong hilh ngei hi. Maan ka sa mahmah hi. Si nawn lo ding, hingtangin van kah ding, Jesuh ong pai baih ding ahih leh na sem nawn lo ding ci-in ut bangbangin omin gamta lehang kiginna maan (right readiness) ahi ding hiam? Jesuh in zong a mihing hihna tawh leitungah a om lai in a theih loh thu hi a, banghangin eite in kigin sawm loin ong paikik ding a ni, a nai thei nuam mawk ih hi hiam? Theih kholhna ah kiginna maan le cihtakna om thei ding ahi hiam?\nTopa in a thei khol ding sangin a kiging dingin ong deih zaw hi. Kiginna ah upna le lametna maan om thei bek hi. Jesuh Khrih ong pai kik ding hi. Jesuh Khrih ong paikik mateng leitung hun bei ngei lo ding hi. Topa ong paikik mateng leitung thu bei nai lo ding hi. Kawlte’ naalee-muh zong bei lo ding hi. Jesuh ong paikik mateng, thulamdang nalamdang, gitlohna, siatna, galkidona, khua hun hoih lohna, kithahna, zawnna cihte omom dinga leitung’ hun, leitung thu bei lo ding hi. Khrih ong pai kik ciangin bei pan ding hi. Ka theih kholh thu kician mahmah khat om a, Topa ong pai kik ding hi. Ka thei loh thu pen ka sih khit hi zaw diam? Ka nuntak lai hi zaw diam? Kei in bangmah thei keng. Kuamah in a ni le a nai thei kei. A thei bangin a gen khol a om leh, kamsang zuauthei hi pah ding hi, ci-in ka thei hi. Tua bang mite’ nung ka zui ngei kei ding, na ci thei nai hiam? Topa in a ni a nai tawh theih kholh ding sangin nisim nai sim-in a kiging den dingin ong deih zaw hi.\nPrevious: ZYA Weekly News :: 19 December 2014\nNext: Thalmual Innkuan ki pawlna pan dahpihna\nSepvet loh sang in ziakai na hoihzaw\nI minam hihna, biakna leh Politics Party ki bangci lamdan


url: =Siampi Laibu 6 | Siantongluan\nSiampi Laibu 6\n"Mi khatpeuh khialin, Topa thu palsatin, na kepsakna thu-ah ahi zongin, khapna nate thu-ah ahi zongin a vengpa khemin, ahih kei leh a na sutin, a vengpa nengniamin,\ntua ahih kei leh a mang na khat mu-in tua thu-ah zuau-in a manloin kiciam a, mite a khialh theih ngeina khat peuhpeuhah\nkhialin a mawh ciangin amah in a suhte hita leh, a netniamna tawh a ngahte hita leh, amah a kikemsak na hita leh, a mang na a muh hita leh,\na manloin a kiciamnasa na khat peuhpeuh hita leh loh ding hi. Amah in a cingin lohin seh nga-ah khat piak beh ding a, a mawhna hanga biakna a piak ni-in a neipa tungah pia ding hi.\nTua ciangin a mawhna hanga a biakna ding, tuuhon lak pan a sitbaanglo tuutal khat, Topa tungah a piak ding, a man ding nangma sehzah, amah in siampipa kiangah paipih ding hi.\nSiampipa in Topa mai-ah ama-a ding kilemna bawlsak ding a, mi khat a mawh theih ngeina khat peuhpeuhte-ah amah kimaisak ding hi," a ci hi.\n"Aaron leh a tapate thu pia in la, hih bangin ci in: Hih pen meihal biakna ngeina ahi hi. Meihal biakna pen biakna tau tunga meikhuk tungah zingsang mateng zan tawntung om ding a, tua biakna tau tungah mei kikuangsak den ding hi.\nSiampipa in a saihadial puan silhin, a saihadial pheituam tengin, biakna tau tungah meihal biakna mei in a kattum vutte la-in biakna tau pangah koih ding hi.\nTua ciangin amah in a puante suahin puan dang silh ding a, giahphual pualam a siangtho mun khatah a vutte puakhia ding hi.\nBiakna tau tunga mei kikuangsak den ding a, kimitsaklo ding hi. Siampipa in zingsang simin a tungah sing cihin, meihal biakna a ngeina bangin a tungah koihin, thunuama biakna thau a tungah hal ding hi.\nBiakna tau tungah mei kikuangsak tawntung ding a, kimitsaklo ding hi.\n"Tua ciangin an tawh biakna ngeina hih bang ahi hi. Aaron suante in biakna tau mai, Topa mai-ah pia ding uh hi.\nMi khat in, biakna tau tungah a om an tawh biakna annel khutdim khat, a sathau leh a paknamtui khempeuh tawh la-in, Topa}-a dingin a gim namtui, phawkna-in biakna tau tungah hal ding hi.\nAaron leh a tapate in a omlai teng ne ding uh hi. A siangtho mun khatah silngo sawhlohin ne ding uh a, kikhopna buktual sung mun khat hi ding hi.\nTua pen silngo sawhin a ki-em hilo ding hi. Meihal biakna hong kipiakna sung panin amau tanh dingin ka piaksa ahi hi. Tua pen khialhna hanga biakna leh mawhna hanga biakna bangin a siangtho pen ahi hi.\nNa khang tawntung uha dingin thu hong kipiak mah bangin, Topa tungah meihal biakna a kipiakna panin Aaron suante lakah pasal peuhmah in tuate ne thei ding hi. Tuate a lawng peuhmah a siangtho suak ding hi," a ci hi.\n"Aaron leh a suante sathau a kinilh ni-in Topa tungah hih bangin biakna kipia ding hi: An tawh biakna ngeina bangin annel lawh khat, alang zingsangin, alang nitakin pia ding hi.\nTua pen beelpei tung khatah sathau tawh kibawl ding hi. An tawh biakna mah bangin limtakin helsa leh balnensa-in na paipih ding a, Topa}-a ding a gim namtui dingin na pia ding hi.\nAaron suante sung panin amah a laih dingin sathau a kinilh siampipa in, thu a kipiaksa mah bangin Topa tungah pia ding a, a vekpi-in kihal ding hi.\nSiampipa in an tawh a biakna peuhmah a vekpi-in kihal ding a, kinelo ding hi," a ci hi.\n"Aaron leh a tapate tungah hih bangin gen in: Khialhna hanga biakna ngeina hih bang ahi hi. Meihal biakna a kigawhna mun Topa mai-ah khialhna hanga biakna kigo ding a, tua pen a siangtho pen ahi hi.\nKhialhna hanga biakna a pia siampipa in kikhopna buktual sung a siangtho mun khatah ne ding hi.\nA sa a lawng peuhmah a siangtho suak ding hi. Puan tungah a si a kithehkhak ciangin, a siangtho mun khatah tua si a kithehkha pen kisawp ding hi.\nTua ciangin a kihuanna leibeel kisukham ding hi. Ahih hangin taubeelin a kihuan ahih leh a beel kikiatin tui sungah kisawp siang sitset ding hi.\nSiampite lak panin pasal peuhmah in ne thei ding uh hi. Tua in a siangtho pen ahi hi.\nAhih hangin siangtho munah kilemna bawlna dingin kikhopna buk sungah a kipaipih si a kilak khiatna, khialhna hanga biakna sa kinelo ding a, mei tawh kihal ding hi.


url: =A buaihuai simsim Mipilte le “I” Laimal. Agelh ~ Pau Sian Lian - Laibu Saal\nHome > Thuluui/Articles > A buaihuai simsim Mipilte le “I” Laimal. Agelh ~ Pau Sian Lian\nA buaihuai simsim Mipilte le “I” Laimal. Agelh ~ Pau Sian Lian\nA buaihuai simsim Mipilte le “I” Laimal.\nLaimal “I” pen mikang lai-in “kei” cihna hi-a hih laimal pen tu laitak leitung gamvai le sumbawlna vaite-ah a kiza mun simsim, a minthang diak mikang kammal pawlkhat ah na kihel lingleng thei sehi. Tua a kiza mun simpian, “I” laimal a kihel hamtang kammal pawlkhatte le thupiang pawlkhatte kong kumnuam hi. Tua kammal te-in, “ idiot, intellectual, inclusivity, information technology” cihte a hihi.\n2016 beikuan in The Black Swan cih laibu gelh mipil Nassim Nicholas Taleb in “I” laimal kihel kammal lomkhat hong phuangkhia hi. Tua kammal in “Intellectual Yet Idiot” cih hi-in a tomin, “IYI” kici hi. Tua kammal deihna Zolai-in letkhia lehang, “A hai cimciam Mipilte” cihtheih ahihi. Hih kammal in tu lian laitak mipil kici honpi khatte’ dinmun hong kilang sak lua ahih manin kammal zatdan ki pakta simtek hi. Banghang in hih kammal (IYI) pen aki zakteh telnop kisa mahmah sehiam cih a nungsang tangthu pawlkhat sut masa dihni.\nHih leitung bup kalsuan zia ding hong makaih kipawlna thak-te in a sawtlo-in mi pawl (class) thak khat hong phuang khia pah uhhi. Tua mi pawlthak-te pen a pilna sang sindiak pawl (technocrat class) ci-in kisam a, tangpi bup sang nuntak nuam zawdeuh, a pildiak, a siamdiak, thunei diak pawl tawmno, nuhthial-te (global elites) hongsuak uhhi. Leitung bup kalsuanna ah thunei diak hih nuhthial pawlte pen leitung bup-a university hoih pen ahi Harvard, Cambridge, Yale cihdan a minthang vangvang university lianpi-te pan sang mante hi-uh a, UN, WB, ADB, EU cih-a kipan leitung bup gam tuamtuam a kumpi makai 40% bang pen hih sangte pan a man khinsa te vive na hi-uh hi. Tua bek thamloh media minthang tuamtuam, NGO kipawlna teng mah zong amau khutnuai vive ah humsa ahihi.\nHih nuhthial pawlte pen leitung bup in ki pummuan ngiat a, a mau cihcih, amau gel bangbang mittaw sialkhau let bangin a ki zui ngeungeu a, amau sepkhiatna te a sitsak kik (check) ding mi muan dangzong ki neilo hi. Amau na sem maw/ semlo cih tehna bek mipite-in mau sepna gah-te mawhmat theihna (justification) ih neihi. Nuhthial-te siamna dandan tungtawn in hamphatna le hamsiatnate leitung bup-in a kithuak hong suakhi. George Friedman genna ah leitung bup-in makai nuhthial-te cih bangbang pummuan in ih zuih langlang laitak-in kuama upmawh kholh loh tuahsiat na lianpi nih kinawk khain, tudong mah ki buaipih mahmah laihi, cihi.\nHih bang leitung tuahsiat-na nianua teng hangin 2008 khit a kipan ni tumna lam gam lianpi-te politic nunzia thak huihdam hong nung hiauhiau khinhi. Gentehna khat en lehang, tangtawng a kipan England gam ah kiteelna omsim party lianpi nih (Labour Party, Conservative Party) te khutsung bekah thu neihna tungden taleh 2010 kum kiteel lai-in gambup thu neihna luah nading kisam zah meetang in kua party mahin ngahsiang zolo uh a, Conservative party te-in party neu Liberal Democrats kibelpawl khop ding a zolzawh bek uhteh gam uk theihna ngahzo pan uhhi. Tua hun laipek in England gammite-in party lian nih-te bek thuneihna piak thapaih ding cimtak mahmah ta cih kilang khin simsim hi. 2016 taktak teh leitung bup a makai nuthial a lom a tangin zol mah tase leh England gammite a tam zaw in European Union pan inntuan khiat ding khensat ek uhhi. Nuhthial-te ading mangsia pi khat hong suakin leitung bup hong kilat sak zohi.\nBrexit tawh kisai a kantel England-te mipil Alexander Betts genna-ah, Brexit pianna ding a meetang khia a tamzaw-te omna khua-te ka kanteh EU ah innkuan khat hihna hangin a kingah hamphatna te a sang diak khuami-te hizaw lai uhhi. Ahi zongin gam makaihna ah tangtawng a kipan panmun a la thapai, ki-ukna innpi-te ah taw kheng liangin a tu mi tawmcik nuhthial- te cimtak lua mahmah ta uh a, mi huamkimna (inclusivity) lah omlo in gambup ai hamphat nateng makai nuhthial tengin amau tanau sungteng bek-ah humcip hi cih thangpaihna a khuah luatna hanghi Brexit a pianghi, na cihi. Gam ading bang hoihzaw a, bang sia zaw hiam cihte vei masa lo-in makai nuhthial te thu manglo limlim-in hemkhia ni, kikhelna khat bawlni, cih lungsim hang hihtuak pipen hi. Brexit pian nading makai-te in mipi nautangte lung kimlohna thei gige-uh ahih manun, hong ki guksak ih thu neihna lakik ding hihang (Take back control) cih tangkona tawh mipite hehna, thangpaihna le minam itna lungsim satsuah zo gawp uhhi.\nHih thupiang tuamtuam te ih et khitte Nassim Taleb in nuhthial te kona-in a gen, “A hai cimciam Mipil-te (Intellectual Yet Idiot)” cih kammal pen telnop mahmah ta hi. Nassim Taleb genna-ah hih a hai cimciam mipl ihcih nuhthial te pen laigelh siamin, laivuan na-ah mat hoih ngah te hi-uh a, a neulai vua kipan sang laivuan na-ah mathoih tawh gual zo toto-in, a simnop huai lai tuamtuam gelhgelh uhhi. Pil sinna ah zong Harvard university, Cambridge university cihte-ah amau danin laivuan na-ah mathoih ngah le laigelh siam professorte pattah na tawh lai hoih tampi a gelh khit uhteh gualzawhna lukhu nelkai hong ngah uhhi. Amaute pen kizep kithawi, gamtat kampau zong kilawm simtham uhin mipi te in lah ki pummuan a leitung bup makai ding, gambup vai thukhensat ding dinmunte-ah ih koih pah phanggphang hi. A taktak hih hih makai nuhthialte pen laigelh siam bek hi-in a pualam leitung nuntak na taktak, leitung thu taktak teltum meel khollo uhhi, na cihi. Taleb in a ko behna-ah hih a hai cimciam mipil te-in kawltu phung-ah kawltu zong a mu zolo-te hi-in, mailam thupiang ding amau genkhiat thusuak tesang pil sinna sang kician zong a kah khalo lam gei-a khutlam-en te’ upmawh thugen hoh man theizawnsop hi, cihsan laihi.\nInterview with Michael Sandel.\nItem Reviewed: A buaihuai simsim Mipilte le “I” Laimal. Agelh ~ Pau Sian Lian Description: Rating: 5 Reviewed By: Cinpu Zomi


url: =LUNGSIM GALDONA(Zopna)PHUNG – 4 July 2015 – FGA Tulsa\nLUNGSIM GALDONA(Zopna)PHUNG – 4 July 2015\nAdmin / August 22, 2015 / FGA File\n“Tawm Tawm In”\n“Topa na Pasian un note maiah hih minamte tawm tawminsiang khia sak ding hi; note adingin gamsate hong tam khanlua kha ding ahih manin, amaute thakhat thu in na beisak keiding uh hi”(Thkna.7:22).\nNa lungsim tawmtawm in kipuahpha ahih leh zong lungkiatpah ding hi lo. Israelte gamciam ah a lut ding laiun Pasian inamaute kiangah,” A galte uh tawmtawm in, dam dam in siangsakding hi; tua loin gamsa hong pung kha ding,” ci hi. Hi taka”Gamsa” a cih pen “Kisaktheihna” hi ding hi. Ahang bel i geelnabanga tuahphatna hong tun ciang kisaktheih baih lua hi. Khat khitkhat lawhcinna i ngah pen eite adingin hoih zaw tham hi. Haksataka gualzawhna leh suahtakna i ngahte manpha kisa hi. Eitethahat man hi loin Pasian hong piak hi cih kician semsem hi.\n1. Thuak khit ciang suahtakna : “Khris hangin note, amavangliat tawntung minthanna ah hong sam hehpihna thuphakhempeuh Pasian in tawlkhat gimna na thuak khit uh ciangin, hong cingsak, hong kipsak, hong khauhsak ding hiî (1 Pet. 5:10). Bang hanga thuak kisam masa zel hi ding hiam? Keiupmawhna panin thuakna leh gentheihna sung pana Jesu Khrishotkhiatna i ngah pen lungdamhuai pha diak hi. Eite in cihtheihbangmah nei lo cih i kitheih nunga hehpihna hong kilang pen amanphatna ahi hi.\n2. Kimawhsak ken: “Tua ahih man ci-le-sa deihna banginkalsuan loin Kha deihna bangin a kalsuan, Khris sungah a ommite in mawhna thukhenna tawh a kipelh zo uh hi” (Rom 8:1). Khelhna leh nungkikna na neih khak zenzen leh nang lehnang kimawhsak pah kei in. Tua bang na tuah khak leh kithahatsakin tha thak la in. Naupang pai kisin tung zong a puk zel hanga sawtna ciang lungdam takin a pai theih bangin, nang zongkhelhna na bawl khak leh beidong pah kei in. Khelhna na bawlkhak manin a kisecip na hi pah kei a, a khial thei na hih lamkiphawk ding hi zaw hi. Thahatna lam i neih bangin thahat lohna lam zong kinei hi. Na thahat lohna ah Khris pen na thahatna hicih thei in la, kimawh sak ken, na gualzo lai ding hi. A hun sawtkha thei, ëtawm tawm iní cih phawk gige in.\n3. Lungneu ken: “Bang hangin kha kunkun ka hi hiam, banghangin lung himawh ka hi hiam? Pasian sungah lametna neining;… kei hong huhpa ka Pasian ka phatkik na ding hi” (Late42:5).Beidong lungsim in lametna teng beisak ahih manin, Satan in beidong dingin hong koih sawm niloh hi.Beidong a i ompen Satan lungdam hi. Bible sung mun tampi ah beidong lo dingahanthotna i mu a, beidonga i om legualzawhna ngah lo ding cihPasian in thei ahih manin, beidong lo dingin hong hanthawn hi.\nLamet bei in na kimawhsak ciang, bang ngaihsun na hiam cihlungngai phakik dih ve, hih a nuaia bang ngaihsutna na nei khahiam? ” Kei bel lawhcing ngeilo ding ka hi ve, bangmahkilamdang thei tuan kei. Mi dangte in kei bangin haksatna tuakkha lo hi. Pasian in ka thungetna hong dawng lo hi inteh. Keitungah lungdam lo hi ding hi,î Hih bang ngaihsutna na neih lehna lamet bei in nang leh nang kimawhsak tawm cihna hi. Nangaihsut bangin piang ding cih mangngilh peuhmah kei in.\n4. Hih bangin ngaihsun dih ve: A zekai hang mainawtnatawmtawm nei thei ka hih man Pasian min phatin om ta hen. Suahtakna lampi tawnin pai cih kithei ing. Topa, ka ngaihsutnahoih lo tampite hangin hong maisak in la, mainawt dingin honghuh in. Nong it a, nisimin na hehpihna a thakin ka ngah zel hi. Beidonga om ka ut kei a, kei leh kei kimawhsak zong ka ut kei hi. Siam hong kitangsak hi cih Bible sungah ka mu a, Jesu kei adinginsi a, tua ahih manin gualzawhna ka ngah ding hi. Kei adingin tunipen ni manpha hi a, nangmah pana hong pai ngaihsutna hoih kaneih theih nadingin hong huh in ci in. Hih bang ngaihsutna naneih theih leh gualzawhna lampi tawnin a pai na hi hi. Na khatpeuh a ngaklah mi ka hi a, ahi zong Pasian in hoih asak bangin hong honkhia hi. Thuakzawhna i neih theih nadingini ngak hun sung sausak hi thei hi. Ama hun geelna hoih pen azekai cih om ngei lo hi. Thum loin ngak ngiungeu in.\nSource :laitai June 2015\nCategory FGA File Tag Article Lai Tai\n← Tg.Thapau & Lia San te Mopawi Lungdampihna\nတမန္ေတာ္မ်ားအတြက္ က်မ္းစာ၏အေျခခံအုတ္ျမစ္ →


url: =Khang Tangthu Masa 20 | Siantongluan.net\nKhang Tangthu Masa 20\nKhang Tangthu Masa 20 |\nKhuakhal sungin galsimin kumpite kuankhia zel uh hi. Tua bang hunhoih khuakhal hong tun ciangin Joab in galkapte kuan khiatpihin Ammon mite gam sugawp a, hong pai-in Rabbah khua umcih hi. Ahih hangin Jerusalem-ah David om hi. Tua ciangin Joab in Rabbah khua vatin lumlet hi.\nTua ciangin David in amau kumpipa kumpi lukhu ama tung panin lakkhiatsak hi. Tua lukhu kham talen khat gikin a sungah suangmanpha khat a omna amah in thei hi. Tua hi a, David in tua lukhu ama lu tungah khu hi. Tua ciangin amah in tua khuapi van kinusiate tampi tak khat paikhiatpih hi.\nTua ciangin amah in tua sunga om mite paikhiatpihin singatnate leh tuzumte leh heite tawh na a sem dingin a koih hi. Tua bangin Ammon mite khuapite khempeuhah David in hih hi. Tua ciangin David leh mi khempeuh Jerusalem-ah a ciah uh hi.\nHih thute khit ciangin Gezer-ah Filistia mite tawh kidona hong om a, Hushah khuami Sibbekai in mithagolte suanlekhakte khat ahi Sippai a that hi. Tua bangin Filistia mite kinuaisiah hi.\nTua ciangin Filistia mite tawh kidona omkik leuleu hi. Tua hi a, Jair tapa Elhanan in a teipi kung siamlawngpi cia a pha, Gath khuami Goliath sanggampa Lahmi a that hi.\nTua ciangin a khut langtuakah khutme guk a nei, a khe langtuakah zong kheme guk mah a nei, a vekpi-in sawmnihleli a nei, mi thalian khat a omna Gath-ah gal omkik hi. Tua mipa zong mithagolte sung pana hong piang ahi hi.\nAmah in Israel a to ciangin David sanggampa Shimea tapa Jonathan in amah that hi.\nHih mi thumte pen Gath-a mithagolte sung pana hong piang ahi uh hi. David leh a nasemte khutin amaute puk uh hi.\nTedim Lai Siangtho / Laibu: Khang Tangthu Masa 20


url: =“Adventus” le “Sweet December” ~ Peter Suumpi :: ZOMI DAILY\nposted on 7 December 2018 at 9:32 pm Lomkholna: Article, Biakna, Christmas, PeterSuumpi\nCatholic thuzui mi khat in “Ei Catholic Pawlpi in bang hang in December ni khat ni Sweet December bawl lo ih hia? Ih sanggam tuiphum pawlpi te in zan in khangno te zanhak in gualnop bawl ngeingai uh in Topa Jesu hong suah kha ci in dawn ngei ngai uh hiven” ci in hong kidong ngei hi.\nTuiphum pawlpi te in biakpiak hun paizia (Liturgy) nei lo uh hi. Ahihangin Catholic Pawlpi in biakpiak hunpai zia (Liturgy) ki zui hi. Tua hi aa Pasian kammal A,B,C kum te, biakpiak pawipi nite, Pawlpi Calender cih te ahong om ahi hi. Catholic Pawlpi ii biakpiak hunpai zia te ahihleh (1) Adventus hun, (2) Christmas hun, (3) Hua hun (Lent), (4) Pasca hun le (5) Hun nautang” ci in hun (5) in khen hi.\n“Adventus” ih cih pen Latin lai pan hong pai hi aa “Hong paina” (ahl) “ngakna” cih khiatna nei hi. Adventus hun pen Christu Topa in amasa pen leitung ah hong paina le anih veina leitung ah hong pai nading kigin kholh hun in Pawlpi in aciapteh hun ahi hi. “Topa Jesu hih Leitung ah hong pai lai in mihing khat bang in hong pai hi. Ahihangin mihing te tawh akilam danna khat mihing te in piancil mawhna ih nei aa Topa Jesu in neilo hi. Topa Jesu pen abeisa kum 2000 kim lai in Bethlehem khua ah hong suak cih pen tagnthu tungtawn in ih thei hi.\nHih pen “ Topa Jesu amasa hong paina” ahi hi. Ei te upna ah Topa Jesu pen Leitung bei ciang in khat vei hong pai kong pai kik ding hi ci in hong vaikha hi. (Mt 24: 30; 25: 31) Tua hong paikik ding hun pen “anih veina hong paina” kici hi. “Topa hong pai nading lampi bawl unla, a tot ding lampi tangsak un…” (Mt 3:3). Cathoic Pawlpi ii biakpiak hun pai zia pen “Adventus kal masa pen November kha bei kuan (ahl) December kal masa sung in tung den hi. Adventus hun sung pen nipi kal 4 sawt hi.\nPawlpi in March (25) ni pen “Vantungmi Gabriel in Tonu Maria kiang ah thu azaksak ni”(Annunciation of the Lord) in ciamteh in tua pawi ih bawl hi. Lam khat pan cileng Khasiangtho vanliatna tawh Tonu Maria ii gilsung ah thu in mihing hong suahni pawi zong ahi hi. Tua ni pan kipan in kha (9) khit ciang Topa Jesu hong suak in Chistmas pawi pen December (25) ni in ciamteh in kibawl hi.\nAdventus hun sung in Pawlpi in ei te ih lungsim ih kipuah phat ding in hong hanthawn ahi hi. Hih Adventus hun pen Topa Jesu hong suah ding hun ih theihna hang in lungdam kipak hun ahihmah bang in lam-etna ih ngah hun zong ahi hi. Ahizong in ataktak in ih lungdam kipak ding hun pen Christmas pawi ni ahi hi. Tua ahihman in Christmas pawi ii athupitna ih peen sak loh nading in Pawlpi in pilvang tak in kigin hun hong pia ahi hi.\nChristmas pawi aading kigin nading hun aa hong hanthot hun ahi Adventus hun pen “ Ei te ii innkuan sung ah nausak ding aa akiging nupi khat” tawh kibang hi. (Hih hun sung in zong Maria pen Jesu apia lai hun ahi hi.) Nupa te in amau ii silesa sung pan ta nei ding cih thu atheih uh ciang in a lung uh dam mahmah ding hi. (Tua mah bang in Topa Jesu hong suak ding hun ahi December kha hong tung ciang ih lungdam hi. Ahizong in naungek Jesu hong suak nailo hi.) Naungek Jesu hong pai ding ahihman in Catholic Pawlpi in mihing khempeuh te ii lungtang sung ah ih kiphuah phat kholh ding athupitna hang in Adventus hun ci in hong ciapteh sak ahi hi.\nZinei pasal in azi agai lam atheih ciang in azi asuah ding hun lungdam kipak tak in lam-etna lianpi tawh kiging khol ding hi. Anau zong suak nailo pi in “ka lungdam khin lua” ci in azi gei ah om nawnlo in alawm agual te tawh “ka ta hong suak tading” ci in lungnop bawl in thapai mawk ding maw. A it azi gei ah om in azi tha pia in a hong suak ding ata no uh aading akiging hun ding na ngawn mangngilh kha mawk ding maw.\nAzi in zong tua bang mah in lungdam in ata no koi ci bang in suak ding ci in kiging khol ding hi. Hih bang in hong suak ding ci in ngaihsun in ei ii gualnopna ding bek ultung sak lua in ih ta aading khaul manlo liang in duh teng ne in duh teng dawng in om ding ih hiam? Ih ta aading le ih pumpi a cidan nading in kidawm in, om zia khawlzia nek le dawn kidawp ding mangngilh liang ding ih hiam? (Ki dopna le kiginna om kei leh ih ta cidam takin hong suak zo ding maw cih pen lung hian huai hi.) Tua mah bang in kiging na omlo pi in naungek Jesu ei te lungtang sung ah cidam takin hong suak zo takpi mawk ding hiam?\nUnau sanggam sung ah zong hih bang mah ahi hi. Ih nau khat hong suak ding ciang in ih lawm te tawh gualnop bawl in om zaw ding maw (ahl) ih nu gei ah om zaw ding? Ih nu pen naupaai ahihman in tangzang zalzal lo in amau guak nusia leng amah na cim ding hi. Agamla aa om na sanggam dang te kiang ah zong ih nu nau hoihtak asuah theih nading thu na ngetsak un cih bek ih ngaihsun kha diam? Thungetna zong nausuah nading in kiginna khat mah ahi hi. Tua te sang in lawm le gual tawh gualnopna mah thupi sak zaw ding ih hiam?\nPawlpi in hihzah tak in thuk ngaihsut in Christmas pawi ii khiatna a peen loh nading in Adventus hun sung in gualnopna pawi te bawl ding tha hong pia lo ahi hi. Biakinn sung ah biakpiak hun sung in zong lasak te hita leh, Organ le adang tum theih tuamtuam te ih zatna ah hitaleh, Pasian tau tung pak tawh ih zep dan hitaleh Adventu hun tawh kituak in ih zat ding Pawlpi in hong hanthawn hi.\nTua hi aa Christmas pawi ii lungdamna te ahun tung nailo pi in phuahtawm gualnop kholh loh ding zong kidop ding ahi hi. Tua mah bang in Adventu hun sung in kitenna zong akilawm bang in ih bawl ding Pawlpi in hong phawksak hi. Missa bawl hun sung in lungdam tak aa ihsak ahi “Vangsang bel ah Pasian minthang tahen” cih “Gloria” la zong kisa lo hi.\nTua ban ah biakpiakna te ah Siampi te puan te le adang Pasian’tau zemna puan te zong kisikkikna mel apua ahi adum (violet) mel kizang hi. Tua ahihman in Catholic thuzui mi te in Pawlpi ii hilhna te bang in Adventu hun sung in thungetna le pumpi kidekna le mawkna pan kisik kikna te tawh ih lungtang pen naungek Jesu hong lut nading in ih kipuak ding ahi hi. Tua bang aa kipuahna in lam-etna, itna le lungdamna te tawh Christmas pawi pi ii thupha ih sang thei ding hi.\nCatholic pawlpi in tua te pen pilvang tak in ih phawk ding hong deih ahihman in mi khempeuh te ii lungtang sung ah naungek Jesu hoihtak hong suak theih nading kigin hun ding in Adventu hun hong ciapteh sak ahi hi. Hih bang in ih lungtang ih kipuah na in Christu Topa ii nihvei hong pai nading aa kiginna zong ahi hi. Lam khat pan in Christian nuntakna sung ah a tuamtuam in hong pai Topa Jesu ih dawn nading in ih kigin kholhna ahi hi. Tua hi aa ih nuntakna sung ah Christmas pawi a tawntung in ih bawl det ding le ih lungtang sung ah atawntung in Chritu Topa hong suah nading hamciam ih kigin kholh den ding ahi hi.\nAtawpna ah apatna aa dotna adawng ding hileng Catholic pawlpi ii biakpiakna hunpai zia Calendar Sung ah “Sweet December” bawl ding na kihel lo hi. “Sweet December” ci aa khat le khat ki nohset ni ahi December ni 1 pen Catholic pawlpi ii Adventu nipi masa ni hi cih phawk in ih om siam ding ahi hi. Kum ii kikhelna tawh kizui in biakpiak hun paizia ii Adventu hun pen December (1) ni sang zong zekai zaw thei zel hi. Tua ahihman in Catholic thuzui te in gualnop nading aa akibawl ahi “Sweet December “ ni in mibang in “votzel sazel” in ih om loh ding ih kiphawk ding kisam hi.\nHong suak ding naungek Jesu pen mi khempeuh in a lungtang sung uh ah hoihtak kiging khol in suaksak thei ciat tahen” ci in thu kong ngetsak hi. Lailet: Peter Suumpi/ Ma Kasha (Momauk) References: NCRegister/ USCCB/ CyberFaith\nPrevious: Zomi khangnote in khanghamsate kihtak, zahtakna siam hetlo hi\nNext: Zomite a muanhuai leh a picing minam hihna lamah ~ Khup Lian Thang